3. การประกอบธุรกิจของแต่ละสายผลิตภัณฑ์

เอสซีจี เคมิคอลส์

1.  ลักษณะผลิตภัณฑ์หรือบริการ

  1.1 โอเลฟินส์

  โอเลฟินส์ (Olefins) จัดเป็นผลิตภัณฑ์ปิโตรเคมีขั้นต้นประกอบด้วยเอททีลีน (Ethylene)
  และโพรไพลีน (Propylene) ซึ่งเป็นวัตถุดิบหลักในการผลิตเม็ดพลาสติกโพลิโอเลฟินส์
  และผลิตภัณฑ์ต่อเนื่องอื่นๆ เช่น เม็ดพลาสติกโพลิไวนิลคลอไรด์ และสไตรีนโมโนเมอร์
  ปัจจุบันธุรกิจเคมีภัณฑ์มีกำลังผลิตโอเลฟินส์รวม 1,200,000 ตันต่อปี
  เป็นโรงงานเดียวที่มีขนาดใหญ่ที่สุดในประเทศไทย และมีผลิตภัณฑ์ข้างเคียง เช่น มิกซ์ซี 4
  เบนซีน โทลูอีน ผลิตภัณฑ์ส่วนใหญ่ป้อนให้กับโรงงานของธุรกิจและบริษัทในเอสซีจี

  1.2 เม็ดพลาสติกโพลิโอเลฟินส์

  เม็ดพลาสติกโพลิโอเลฟินส์ (Polyolefins) เป็นผลิตภัณฑ์หลักของธุรกิจ
  ปัจจุบันธุรกิจมีกำลังผลิตรวม 1,080,000 ตันต่อปี
  ซึ่งใหญ่ที่สุดในประเทศไทยและครอบคลุมทุกประเภทของการนำไปใช้งาน ได้แก่

  1) เม็ดพลาสติกโพลิเอททีลีนชนิดความหนาแน่นสูงหรือเอชดีพีอี (High Density
  Polyethylene – HDPE) มีคุณสมบัติเด่น คือ การไหลตัวดี ขึ้นรูปง่าย ทนทานต่อสารเคมี
  เหมาะสำหรับการผลิตถุงบรรจุสินค้า ขวดบรรจุนม ขวดแชมพูและเครื่องสำอาง
  ถังบรรจุน้ำมันเครื่อง ลังบรรจุขวด ลังผลไม้ ถังขยะ เชือก แห อวน ท่อน้ำ และฉนวนหุ้มสายไฟ
  เป็นต้น

  2) เม็ดพลาสติกโพลิเอททีลีนชนิดความหนาแน่นปานกลางหรือเอ็มดีพีอี (Medium Density
  Polyethylene – MDPE) มีคุณสมบัติเด่นด้านทนแรงกระแทก ทรงรูป ใช้ในงานอุณหภูมิต่ำได้ดี
  เหมาะสำหรับการผลิตถังแช่เย็น ถังเก็บน้ำ ถังบำบัดน้ำเสีย และกรวยจราจร เป็นต้น

  3) เม็ดพลาสติกโพลิเอททีลีนชนิดความหนาแน่นต่ำเชิงเส้นหรือแอลแอลดีพีอี (Linear Low
  Density Polyethylene – LLDPE) มีคุณสมบัติเด่นด้านความเหนียว
  ทนแรงดึงได้สูงเหมาะสำหรับการผลิตแผ่นฟิล์มอุตสาหกรรมและเกษตรกรรม ถุงข้าวสาร เป็นต้น

  4) เม็ดพลาสติกโพลิเอททีลีนชนิดความหนาแน่นต่ำหรือแอลดีพีอี (Low Density
  Polyethylene – LDPE) มีคุณสมบัติเด่นด้านความใส ทนแรงฉีกขาดได้ดี
  เหมาะสำหรับการผลิตถุงใส่อาหารเย็น ฟิล์มถนอมอาหาร ฝา กล่องพลาสติก งานเคลือบพื้นผิว
  เป็นต้น

  5) เม็ดพลาสติกโพลิโพรไพลีนหรือพีพี (Polypropylene – PP)
  มีคุณสมบัติเด่นด้านทนแรงกระแทก ทนความร้อนได้สูง เหมาะสำหรับการผลิตถุงใส่อาหารร้อน
  ฟิล์มห่อของใช้ทั่วไป ถุงสาน เครื่องใช้ ในครัวเรือน เปลือกแบตเตอรี่
  ชิ้นส่วนอุปกรณ์เครื่องใช้ไฟฟ้า และชิ้นส่วนรถยนต์ เป็นต้น

  1.3 เม็ดพลาสติกพีวีซี

  ผลิตภัณฑ์ในกลุ่มบริษัทไทยพลาสติกและเคมีภัณฑ์ จำกัด (มหาชน) มีกำลังผลิตรวม 828,000
  ตันต่อปี ซึ่งใหญ่ที่สุดในประเทศไทยและในแถบอาเซียน แบ่งได้เป็น 2 ผลิตภัณฑ์หลัก ได้แก่

  1) พีวีซีเรซิน (PVC Resin) คือ พลาสติกผงพีวีซีที่บริสุทธิ์
  จัดเป็นพลาสติกที่อยู่ในประเภทเทอร์โมพลาสติก (Thermoplastic)
  สามารถหลอมเหลวหรือผ่านแรงดันได้หลายๆ ครั้ง โดยไม่ทำลายโครงสร้างเดิม
  จึงสามารถขึ้นรูปได้หลายครั้ง แต่จะต้องผสมกับสารเติมแต่งอื่นๆ
  เพื่อขึ้นรูปเป็นผลิตภัณฑ์ที่มีคุณสมบัติต่างๆ ตามที่ผู้ใช้ต้องการได้

  2) พีวีซีคอมเปาน์ด (PVC Compound) อยู่ในรูปเม็ดพลาสติก หรือผงพีวีซีที่ได้รับการผสมกับสาร
  เติมแต่ง (Dry Blend) เช่น สารช่วยเพิ่มความสามารถในการรับแรงกระแทก
  สารเสริมสภาพพลาสติก สารช่วยเพิ่มความสามารถในการรับความร้อนโดยไม่เสียสภาพ ฯลฯ
  จึงมีคุณสมบัติเด่นทางด้าน ความคงทนต่อสภาพดินฟ้าอากาศ ไม่ติดไฟ มีน้ำหนักเบา ไม่เป็นสนิม
  สามารถนำมาผลิตเป็นผลิตภัณฑ์ชนิดต่างๆ เช่น ปลอกนอกหุ้มสายไฟฟ้าชนิดต่างๆ ท่อต่างๆ
  กรอบประตูและหน้าต่าง เป็นต้น

  1.4 บริการท่าเทียบเรือและคลังเก็บผลิตภัณฑ์ (Jetty & Tank Terminal)

  เป็นการให้บริการแก่บริษัทในเอสซีจีสำหรับการขนถ่ายผ่านทางท่อขนส่งและท่าเทียบเรือ
  และการเก็บผลิตภัณฑ์เคมีภัณฑ์ที่เป็นก๊าซและของเหลว เช่น แนฟทา โอเลฟินส์ เบนซีน
  พาราไซรีน บิวทาไดอีน เอ็มเอ็มเอ เป็นต้น ปัจจุบันธุรกิจมีท่าเทียบเรือ 2 ท่า
  มีขนาดระวางบรรทุก 100,000 ตัน และ 20,000 ตัน (Dead Weight Ton)

2.  ตลาดและภาวะการแข่งขัน

  2.1 นโยบายและลักษณะการตลาด

  อุตสาหกรรมเม็ดพลาสติกจัดเป็นธุรกิจในกลุ่มสินค้าโภคภัณฑ์ (Commodity)
  โดยราคามีลักษณะเป็นวัฏจักร (Cycle) และเปลี่ยนแปลงค่อนข้างเร็ว

1)  กลยุทธ์การแข่งขัน

-   การมุ่งเน้นผลิตสินค้าที่มีมูลค่าเพิ่มสูง (High Value-added)

  ในช่วง 4-5 ปีที่ผ่านมาธุรกิจได้วางแผนและดำเนินการพัฒนาผลิตภัณฑ์ที่มีมูลค่าเพิ่มสูง หรือ High
  Value-added Products
  เพื่อมุ่งเน้นการพัฒนาคุณภาพและตอบสนองต่อความต้องการของลูกค้ามากขึ้น
  โดยธุรกิจได้ลงทุนเพิ่มศักยภาพการวิจัยและพัฒนาผลิตภัณฑ์ของธุรกิจเพื่อตอบสนองนโยบายนี้
  ในปัจจุบันธุรกิจมียอดขายสินค้ามูลค่าเพิ่มเป็น 24% ของยอดขายผลิตภัณฑ์ปิโตรเคมีขั้นปลายทั้งหมด
  ซึ่งได้แก่

  - กลุ่มสินค้าท่อ ได้แก่ ท่อประปา PE 100 ขนาดใหญ่ ท่อก๊าซ

  - กลุ่มสินค้าขึ้นรูปแบบหมุนเหวี่ยง (Rotomolding) เช่น ถังน้ำ Elixir
  และเฟอร์นิเจอร์ในสวน

  - กลุ่มสินค้า Wire and Cable เช่น เปลือกหุ้มสายไฟและสาย Fiber Optic
  และฉนวนสายโทรศัพท์

  - กลุ่มสินค้า PE Wax เช่น สารเพิ่มการไหลตัวในการขึ้นรูปพลาสติก (Processing Aid)
  และสารเพิ่มการกระจายตัวของสารเติมแต่ง (Dispersant)

  - กลุ่มสินค้าที่เป็นโพรพิลีนคอมพาวนด์และโพรพิลีนโคพอลิเมอร์ เช่น
  คอมพาวนด์สำหรับอุตสาหกรรมชิ้นส่วนรถยนต์

  - กลุ่มสินค้าพิเศษอื่นๆ เช่น วัสดุก่อสร้าง

  ทั้งนี้
  ธุรกิจมีแผนที่จะเพิ่มสัดส่วนของสินค้ามูลค่าเพิ่มสูงนี้อย่างต่อเนื่องในอนาคตเพื่อช่วยลดผลกระทบของความผันผวนของธุรกิจในช่วงวัฏจักรอุตสาหกรรมปิโตรเคมีขาลง
  และเพิ่มศักยภาพด้านการแข่งขันโดยรวมของธุรกิจ

-   ราคาและต้นทุน

  ราคาขายทั้งในประเทศและตลาดส่งออกจะเคลื่อนไหวตามราคาตลาดโลก
  โดยธุรกิจพยายามเพิ่มมูลค่า (Premium)
  ให้กับสินค้าด้วยคุณภาพที่สม่ำเสมอและการบริการที่ตอบสนองความต้องการของลูกค้า
  ธุรกิจจึงได้ใช้ระบบการบริหารคุณภาพทั่วทั้งองค์กร (Total Quality Management - TQM)
  ซึ่งเน้นเรื่องความต้องการลูกค้าและคุณภาพ
  จนกระทั่งธุรกิจมีผลประกอบการโดยรวมดีเยี่ยมและได้รับรางวัลระดับสากลด้าน TQM คือ
  Deming Application Prize และเพื่อให้สามารถขายสินค้าในราคาที่แข่งขันได้
  (Competitive Price) ธุรกิจจึงให้ความสำคัญกับต้นทุนการผลิตเป็นอันดับแรก
  เนื่องจากอุตสาหกรรมปิโตรเคมีเป็นอุตสาหกรรมที่ใช้เงินลงทุนสูง ดังนั้น
  ธุรกิจจึงเน้นการสร้างโรงงานและขยายกำลังผลิตให้ได้ Economy of Scale
  โดยใช้เงินลงทุนต่อหน่วยให้ต่ำที่สุด
  ประกอบกับการเป็นผู้ผลิตแบบครบวงจรช่วยให้ธุรกิจมีความได้เปรียบในการแข่งขัน
  ธุรกิจใช้ระบบการจัดการผลผลิตทั่วทั้งองค์กร (Total Productivity Management – TPM)
  ซึ่งเน้นเรื่องดูแลเครื่องจักร ประสิทธิภาพของโรงงาน การลดความสูญเสีย และลดต้นทุน
  จนกระทั่งธุรกิจได้รับรางวัล TPM Excellence Award (1^(st) Category)
  เนื่องจากสามารถบรรลุเป้าหมายของการเพิ่มประสิทธิภาพและลดความสูญเสียจากการเดินเครื่องจักรและโรงงาน
  การประหยัดพลังงาน การลดอุบัติเหตุเและผลกระทบสิ่งแวดล้อม
  เป็นผลให้ขวัญกำลังใจของพนักงานดีขึ้น รวมไปถึงการพัฒนาศักยภาพของพนักงานในธุรกิจอีกด้วย
  นอกจากนี้ ธุรกิจได้นำระบบเทคโนโลยีสารสนเทศ (Information Technology – IT)
  เข้ามาใช้ทั้งในด้านการผลิตและการขายในรูปแบบ e-Business เช่น e-Supply Chain,
  e-Ordering, Advanced Process Control, CRM Portal
  เพื่อเพิ่มประสิทธิภาพและประสิทธิผลในการผลิต และเพื่อตอบสนองความต้องการของลูกค้าได้ทันที

-   ระบบบริหารคุณภาพและคุณภาพสินค้า

  ธุรกิจมีนโยบายในการผลิตสินค้าที่มีคุณภาพโดยปราศจากผลกระทบต่อสิ่งแวดล้อมและชุมชน
  และมุ่งเน้นเรื่องความปลอดภัยและอาชีวอนามัยในการทำงาน จึงได้นำระบบ ISO
  มาบูรณาการกับระบบการจัดการ TQM และ TPM
  ให้เป็นระบบการจัดการคุณภาพโดยรวมเพียงระบบเดียว
  จนกระทั่งได้รับการรับรองมาตรฐานระบบบริหารคุณภาพ ISO 9001 ระบบการจัดการสิ่งแวดล้อม
  ISO 14001 และระบบการจัดการอาชีวอนามัยและความปลอดภัย TIS/มอก.18001
  รวมไปถึงระบบการจัดการห้องปฏิบัติทดสอบและสอบเทียบ ISO17025
  ซึ่งสนับสนุนให้หน่วยงานวิจัยและพัฒนาผลิตภัณฑ์สามารถปรับปรุงคุณภาพเม็ดพลาสติก
  และผลิตสินค้าใหม่เพื่อรองรับความต้องการของลูกค้าให้ได้อย่างเต็มที่

-   การบริการ

  ธุรกิจถือว่าการบริการเป็นหัวใจของการขาย ธุรกิจได้พัฒนาระบบ CRM (Customer
  Relationship Management)
  ซึ่งเป็นการประยุกต์ใช้เทคโนโลยีสารสนเทศเพื่อตอบสนองความต้องการของลูกค้าได้อย่างถูกต้องและรวดเร็ว
  อันนำไปสู่การสร้างความสัมพันธ์ที่ยั่งยืนกับลูกค้า โดยระบบดังกล่าวสามารถรวบรวมข้อมูล
  วิเคราะห์ และตอบสนองต่อความต้องการของลูกค้าเพื่อให้เกิดความพึงพอใจอย่างสูงสุด
  ธุรกิจได้จัดให้มีบริการให้คำแนะนำช่วยเหลือด้านเทคนิคในการแปรรูปเม็ดพลาสติก
  รวมถึงการพัฒนาสินค้าร่วมกับลูกค้า
  และเน้นการจัดส่งสินค้าให้ถึงลูกค้าอย่างถูกต้องและรวดเร็วเป็นบริการขั้นพื้นฐาน นอกจากนี้
  ธุรกิจมีแนวทางในการพัฒนา
  และเพิ่มประสิทธิภาพการบริการอย่างต่อเนื่องเพื่อยกระดับมาตรฐานการบริการให้สอดคล้องและสนับสนุนกับแนวทางการดำเนินธุรกิจที่แตกต่างกันของลูกค้ากลุ่มต่างๆ
  โดยมี เป้าหมายความพึงพอใจของลูกค้าเป็นประเด็นสำคัญ

-   การบริหารจัดการ

  เนื่องจากธุรกิจเม็ดพลาสติกมีการเปลี่ยนแปลงเร็วทั้งในเรื่องของอุปสงค์และราคา
  การบริหารจัดการและการตัดสินใจที่รวดเร็วและถูกต้องจึงมีความสำคัญอย่างยิ่งในการตอบสนองต่อความต้องการของลูกค้าและการบริหารจัดการสถานการณ์ของธุรกิจ
  ธุรกิจได้ติดตั้งระบบบริหารงาน Supply Chain Management
  ซึ่งจะช่วยในการเชื่อมต่อระบบของหน่วยงานต่างๆ
  ผ่านระบบคอมพิวเตอร์เพื่อเพิ่มขีดความสามารถในการตอบสนองความต้องการของลูกค้า
  และเพิ่มความรวดเร็วในการตอบสนองต่อความเปลี่ยนแปลงของธุรกิจ ระบบ Supply Chain
  Management ประกอบไปด้วยระบบการประมาณความต้องการใช้ของลูกค้า วางแผนการขาย
  วางแผนและพัฒนาระบบจัดส่ง วางแผนการผลิต วางแผนการจัดซื้อวัตถุดิบ การบริหาร
  สินค้าคงคลัง นอกจากนี้ ธุรกิจยังได้นำระบบ Supply Chain Management ใหม่ๆ
  มาพัฒนาประสิทธิภาพการบริหารจัดการ ไม่ว่าจะเป็นการนำระบบ Vender Management
  Inventory (VMI) มาใช้เพื่อช่วยลดการจัดเก็บสินค้าให้กับลูกค้า การจัดตั้งคลังสินค้า (Hub
  and Spoke) ทั้งในประเทศและต่างประเทศเพื่อลดระยะเวลาการส่งสินค้า
  รวมถึงการจัดเตรียมเส้นทางและรูปแบบการขนส่งแบบใหม่ทั้งทางรถไฟและทางเรือ
  อีกทั้งยังมีแผนที่จะนำเทคโนโลยีใหม่ๆ มาใช้อย่างต่อเนื่อง เช่น
  การเพิ่มความถูกต้องในการบริหารวัตถุดิบในโรงงานด้วยระบบ Radio Frequency
  Identification (RFID) และการนำระบบ Warehouse Management Operation
  Excellence (WOEX) และ Global Positioning System (GPS)
  มาบริหารจัดการสินค้าคงคลังแบบ Real-time และการขนส่งสินค้า เป็นต้น

  2) ลักษณะลูกค้าและกลุ่มลูกค้าเป้าหมาย

  ลูกค้ากลุ่มเป้าหมาย ได้แก่ โรงงานแปรรูปเม็ดพลาสติก
  โดยแบ่งตามประเภทการขึ้นรูปพลาสติกได้ดังนี้ งานแผ่นฟิล์ม (Film) งานฉีดเข้าแบบ
  (Injection Molding) งานเส้นใย (Monofilament & Yarn) งานเป่าขวด (Blow
  Molding) งานอื่นๆ เช่น งานเคลือบ (Lamination) งานรีด (Extrusion) และงานท่อ
  (Pipe) สำหรับธุรกิจพีวีซี กลุ่มลูกค้าเป้าหมาย คือ ผู้ผลิตผลิตภัณฑ์พลาสติกที่แปรรูปจากพีวีซี

  ลักษณะลูกค้าส่วนใหญ่จะเป็นรายย่อยและกระจัดกระจายอยู่ทั่วไป
  โดยธุรกิจมุ่งขยายฐานลูกค้าให้ครอบคลุมกลุ่มตลาดย่อย (Market segment)
  และภูมิภาคที่หลากหลาย เพื่อลดความเสี่ยงจากการพึ่งพิงลูกค้ารายใดรายหนึ่งเพียงรายเดียว

  3) การจำหน่ายและช่องทางการจำหน่าย

  ธุรกิจมีสัดส่วนการจำหน่ายเม็ดพลาสติกโพลิโอเลฟินส์ในประเทศและต่างประเทศในปี 2551
  คิดเป็นสัดส่วนประมาณร้อยละ 57 และร้อยละ 43 ตามลำดับ โดยมีรายละเอียดดังนี้

-   การจำหน่ายในประเทศ

  ลูกค้าแบ่งออกเป็น 2 กลุ่ม คือ ลูกค้าที่ผลิตเพื่อขายในประเทศ (Domestic Customer)
  คิดเป็นสัดส่วนประมาณร้อยละ 82 ของปริมาณการจำหน่ายในประเทศทั้งหมด
  และลูกค้าที่ผลิตเพื่อการส่งออก (Re-export Customer) คิดเป็นสัดส่วนร้อยละ 18
  โดยการจำหน่ายให้ลูกค้ากลุ่มแรกนั้นธุรกิจมีสัดส่วนการขายตรงร้อยละ 49
  ส่วนที่เหลือเป็นการจำหน่ายผ่านตัวแทนร้อยละ 51
  โดยผู้แทนจำหน่ายจะช่วยรับภาระความเสี่ยงทางด้านการเงินและช่วยกระจายสินค้าไปสู่ลูกค้ารายย่อย
  ส่วนลูกค้ากลุ่มที่สองนั้นธุรกิจทำการขายตรงเกือบทั้งหมด

-   การส่งออก

  ธุรกิจส่งออกเม็ดพลาสติกส่วนใหญ่ไปประเทศในแถบภูมิภาคเอเชียแปซิฟิก
  การจัดจำหน่ายจะเน้นการเข้าถึงผู้ใช้ปลายทางหรือผู้แทนจำหน่ายในประเทศนั้นๆ
  โดยตรงเพื่อประสิทธิภาพในการตอบสนองความต้องการของลูกค้า
  ปัจจุบันธุรกิจมีสำนักงานตัวแทนในต่างประเทศทั้งหมด 7 สาขา ได้แก่ ประเทศพม่า เวียดนาม
  ฟิลิปปินส์ อินโดนีเซีย จีน (เซี่ยงไฮ้และกวางเจา) และญี่ปุ่น สัดส่วนตลาดส่งออก คือ
  เอเชียตะวันออกเฉียงใต้ร้อยละ 30 เอเชียตะวันออกร้อยละ 21 เอเชียใต้ร้อยละ 7
  และประเทศอื่นนอกภูมิภาคเอเชียอีกร้อยละ 42 การที่ธุรกิจมีปริมาณการส่งออกประมาณ
  460,000 ตันต่อปี ทำให้ธุรกิจสามารถกระจายการส่งสินค้าไปตามฐานลูกค้าที่มีอยู่ทั่วโลก
  โดยไม่ส่งออกไปที่ประเทศใดประเทศหนึ่งมากเป็นพิเศษ
  เพื่อเป็นการหลีกเลี่ยงการแข่งขันโดยตรงกับผู้ผลิตระดับสากล (Multinational Player)
  และลดความเสี่ยงที่อาจเกิดขึ้น
  เนื่องจากการเปลี่ยนแปลงทางการเมืองหรือเศรษฐกิจของประเทศนั้นๆ นอกจากนี้
  การสร้างฐานลูกค้าทั่วโลกทำให้ธุรกิจสามารถบริหารปริมาณการส่งออกในแต่ละประเทศเพื่อผลกำไรสูงสุด
  (Profit Optimization)
  เนื่องจากราคาในแต่ละประเทศอาจมีความแตกต่างกันตามสภาวะตลาดของประเทศนั้นๆ

  สำหรับธุรกิจพีวีซี ในปี 2551 บริษัทไทยพลาสติกและเคมีภัณฑ์ จำกัด (มหาชน)
  มีการจัดจำหน่ายผลิตภัณฑ์ให้กับลูกค้าทั้งในประเทศและต่างประเทศ คิดเป็นสัดส่วนประมาณร้อยละ
  47 และร้อยละ 53 ตามลำดับ โดยมีรายละเอียดดังนี้

-   การจำหน่ายในประเทศ

  การจัดจำหน่ายผลิตภัณฑ์ในประเทศ
  บริษัทเน้นการใช้กลยุทธ์ขายตรงให้กับลูกค้าที่เป็นผู้ผลิตผลิตภัณฑ์พลาสติกที่แปรรูปจากพีวีซีในกลุ่มอุตสาหกรรมต่างๆ
  ซึ่งจะทำให้ทราบถึงความต้องการของลูกค้าอย่างแท้จริง
  สามารถให้บริการความช่วยเหลือในด้านเทคนิคต่างๆ ได้อย่างรวดเร็ว

-   การส่งออก

  การจัดจำหน่ายในต่างประเทศ บริษัทขายผ่านตัวแทนร้อยละ 74 และขายตรงให้กับลูกค้าร้อยละ
  26 ตลาดส่งออกที่สำคัญ ได้แก่ ตุรกี ยุโรปตะวันออก ประเทศในภูมิภาคเอเชียตะวันออกเฉียงใต้
  เอเชียใต้ ตะวันออกกลาง และแอฟริกา ในการจำหน่ายผ่านตัวแทนจำหน่ายนั้น บริษัท
  จะคัดเลือกบริษัทที่มีความสามารถในการจัดจำหน่ายผลิตภัณฑ์ประเภทพลาสติกและเคมีภัณฑ์
  นอกจากนั้น ต้องมีความสัมพันธ์ที่ดีกับลูกค้า สามารถเป็นตัวกลางในการเจรจา ประสานงาน
  และอำนวยความสะดวกในการซื้อขายให้กับลูกค้าในทุกๆ ด้าน

  2.2 ภาวะการแข่งขันและกำลังผลิต

  1) ในประเทศ

  ประเทศไทยมีกำลังผลิตเม็ดพลาสติกโพลิโอเลฟินส์รวม 3.12 ล้านตันต่อปี
  ในขณะที่ความต้องการใช้ในปี 2551 ประมาณ 2.4 ล้านตัน
  ประเทศไทยจึงต้องมีการส่งออกเม็ดพลาสติกโพลิโอเลฟินส์ คิดเป็นสัดส่วนประมาณร้อยละ 23
  ของปริมาณการผลิตรวม
  ประกอบกับอัตราภาษีนำเข้าเม็ดพลาสติกมีแนวโน้มลดลงตามข้อตกลงเขตการค้าเสรีอาเซียน
  (AFTA) และตามข้อกำหนดของ WTO ซึ่งส่งผลให้มีการแข่งขันค่อนข้างสูง อย่างไรก็ดี
  เมื่อเทียบกับคู่แข่งในประเทศ ธุรกิจมีกำลังผลิตสูงที่สุดคิดเป็นสัดส่วนร้อยละ 35
  ของกำลังผลิตโพลิโอเลฟินส์รวมในประเทศ โดยมีรายละเอียดกำลังผลิตดังนี้

หน่วย: พันตันต่อปี

  --------------------- ---------- --------- --------- --------- ---------
  บริษัท                  HDPE       LLDPE     LDPE      PP        รวม

  เอสซีจี เคมิคอลส์         560        100       100       320       1,080

  ไออาร์พีซี (IRPC)        152        -         -         475       627

  ทีพีไอ โพลีน (TPIPL)     -          -         158       -         158

  เอ็ชเอ็มซีโปลิเมอส์ (HMC)  -          -         -         455       455

  สยามโพลิเอทิลีน (SPE) *  -          300       -         -         300

  ปตท. เคมิคอล (PTTCH)   250        -         -         -         250

  บางกอกโพลิเอทิลีน (BPE)  250        -         -         -         250

  กำลังผลิตรวม            1,212      400       258       1,250     3,115
  --------------------- ---------- --------- --------- --------- ---------

  หมายเหตุ: * บริษัทร่วมทุนระหว่างเอสซีจี เคมิคอลส์ และ The Dow Chemical Company
  ประเทศสหรัฐอเมริกาในสัดส่วนร้อยละ 50

  ที่มา: บริษัทเอสซีจี เคมิคอลส์ จำกัด และสถาบันปิโตรเลียมแห่งประเทศไทย

  สำหรับพีวีซี ประเทศไทยมีกำลังผลิตรวม 950,000 ตันต่อปี โดยบริษัทไทยพลาสติกและเคมีภัณฑ์
  จำกัด (มหาชน) มีกำลังผลิตสูงที่สุดคิดเป็นสัดส่วนร้อยละ 60 ของกำลังผลิตพีวีซีรวมในประเทศ
  โดยมีรายละเอียดกำลังผลิตดังนี้

หน่วย: พันตันต่อปี

  ---------------------------------- ------------ ----------- ------------
  บริษัท                               PVC          VCM         EDC

  ไทยพลาสติกและเคมีภัณฑ์ (TPC)           570          500         520

  วีนิไทย (VNT)                        280          400         640

  เอเพ็ค พลาสติก (APEX)                100          -           -

  กำลังผลิตรวม                         950          900         1,160
  ---------------------------------- ------------ ----------- ------------

  ที่มา: บริษัทไทยพลาสติกและเคมีภัณฑ์ จำกัด (มหาชน)

2)  ต่างประเทศ

  ความต้องการใช้เม็ดพลาสติกโพลิโอเลฟินส์ในเอเชียในปี 2551 มีประมาณ 50 ล้านตัน
  โดยประเทศจีนเป็นผู้นำเข้ารายใหญ่ที่สุดในโลก ประเทศส่งออกเม็ดพลาสติกที่สำคัญ คือ
  ประเทศแถบตะวันออกกลาง สหรัฐอเมริกา เกาหลี และสิงคโปร์ สำหรับพีวีซี
  ประเทศจีนเป็นตลาดที่มีการขยายตัวมากที่สุดและเป็นผู้นำเข้ารายใหญ่ที่สุดในเอเชีย

สถานการณ์ธุรกิจในปี 2551 และแนวโน้มปี 2552

  สถานการณ์ธุรกิจโอเลฟินส์และโพลิโอเลฟินส์เฉลี่ยปี 2551 ปรับตัวดีขึ้นกว่าปี 2550
  แต่มีความผันผวนสูง ราคาวัตถุดิบและเม็ดพลาสติกปรับตัวสูงขึ้นอย่างต่อเนื่อง
  เนื่องจากอุปสงค์ที่เพิ่มขึ้นตามการเติบโตทางเศรษฐกิจ
  การเลื่อนกำหนดการเริ่มผลิตโอเลฟินส์และโพลิโอเลฟินส์ของโรงงานในตะวันออกกลาง
  และการปรับราคาตามต้นทุนน้ำมันดิบที่สูงขึ้น โดยราคาแนฟทามีค่าสูงสุดที่ระดับ 1,246
  ดอลลาร์สหรัฐต่อตัน และราคาเม็ดพลาสติกมีค่าสูงสุดที่ระดับ 1,825
  ดอลลาร์สหรัฐต่อตันในเดือนกรกฏาคม อย่างไรก็ดี
  ปัญหาวิกฤตการณ์สถาบันการเงินที่เริ่มต้นในเดือนกันยายนปี 2551
  รวมถึงภาวะเศรษฐกิจตกต่ำทั่วโลกซึ่งเป็นผลสืบเนื่องมาจากปัญหาซับไพรม์ในประเทศสหรัฐอเมริกา
  ทำให้ปริมาณความต้องการใช้เม็ดพลาสติกและผลิตภัณฑ์ปิโตรเลียมส่วนใหญ่ลดลงอย่างมาก
  ส่งผลให้ราคาเม็ดพลาสติกและวัตถุดิบปรับตัวลดลง โดยราคาแนฟทามีค่าต่ำสุดที่ระดับ 311
  ดอลลาร์สหรัฐต่อตัน ราคาเม็ดพลาสติกมีค่าต่ำสุดที่ระดับ 750 ดอลลาร์สหรัฐต่อตันในไตรมาสที่ 4
  ทั้งนี้ ราคาแนฟทาเฉลี่ยปี 2551 มีค่า 827 ดอลลาร์สหรัฐต่อตัน เพิ่มขึ้นร้อยละ 19.2 จากปีก่อน
  และราคาเม็ดพลาสติกเฉลี่ยปี 2551 มีค่า 1,476 ดอลลาร์สหรัฐต่อตัน เพิ่มขึ้นร้อยละ 9.2
  จากปีก่อน ทำให้ส่วนต่างระหว่างราคาผลิตภัณฑ์เม็ดพลาสติกและวัตถุดิบหลักแนฟทาเฉลี่ยปี 2551
  มีค่า 650 ดอลลาร์สหรัฐต่อตัน ใกล้เคียงกับปีก่อน

  แนวโน้มราคาเม็ดพลาสติกปี 2552 คาดว่าจะลดลงเมื่อเทียบกับค่าเฉลี่ยปี 2551
  ตามปริมาณความต้องการที่ลดลงตามสภาวะเศรษฐกิจที่คาดว่าจะยังคงชะลอตัวในปีหน้า
  ประกอบกับกำลังผลิตที่เพิ่มขึ้นจากการขยายกำลังผลิตของผู้ผลิตในกลุ่มประเทศตะวันออกกลางและประเทศจีน
  ราคาแนฟทาคาดว่าจะปรับตัวสูงขึ้นเล็กน้อยตามความต้องการที่เพิ่มขึ้นจากกำลังผลิตโอเลฟินส์ที่ทยอยเพิ่มขึ้นในปี
  2552 ในขณะที่ความต้องการโพลิโอเลฟินส์ลดลง
  ส่งผลให้ส่วนต่างราคาของเม็ดพลาสติกและแนฟทามีแนวโน้มอ่อนตัวลง

  สถานการณ์ธุรกิจพีวีซีปี 2551 ปรับตัวดีขึ้นจากปีก่อน
  แต่มีความผันผวนสูงเช่นเดียวกับธุรกิจโอเลฟินส์และโพลิโอเลฟินส์ โดยราคาพีวีซีมีค่าสูงสุดที่ระดับ
  1,275 ดอลลาร์สหรัฐต่อตัน ในเดือนสิงหาคม ปี 2551 และมีค่าต่ำสุดที่ระดับ 568
  ดอลลาร์สหรัฐต่อตัน ในเดือนธันวาคม ส่งผลให้ราคาพีวีซีเฉลี่ยทั้งปีของปี 2551 อยู่ที่ 1,039
  ดอลลาร์สหรัฐต่อตัน สูงขึ้นร้อยละ 11 จากปีก่อน และจากการที่ราคาเฉลี่ยทั้งปี 2551
  ของอีดีซีและเอทธิลีนนั้นต่ำกว่าราคาเฉลี่ยทั้งปีเมื่อเทียบกับปีก่อน
  ทำให้ส่วนต่างระหว่างพีวีซีกับวัตถุดิบหลักอีดีซี/เอทธิลีนของปี 2551 เฉลี่ยเพิ่มขึ้น 140
  ดอลลาร์สหรัฐต่อตันจากปีก่อน

  แนวโน้มราคาพีวีซีปี 2552 คาดว่าจะอยู่ในระดับต่ำกว่าค่าเฉลี่ยปี 2551
  เป็นผลสืบเนื่องจากสภาวะเศรษฐกิจถดถอย รวมถึงราคาน้ำมันดิบที่ยังอยู่ในระดับที่ไม่สูงมาก
  ส่งผลให้ราคาวัตถุดิบหลักในการผลิตพีวีซีต่ำด้วย
  ส่วนต่างระหว่างพีวีซีกับวัตถุดิบหลักอีดีซี/เอทีลีนในปี 2552 คาดว่าจะมีแนวโน้มปรับตัวลดลง ทั้งนี้
  ความต้องการพีวีซีในปี 2552 คาดว่าจะยังมีการเติบโตอยู่
  โดยเฉพาะภูมิภาคเอเชียยังคงเป็นภูมิภาคที่มีศักยภาพในการเติบโต
  เนื่องจากได้รับผลกระทบจากวิกฤติการณ์ทางด้านการเงินน้อยกว่าภูมิภาคอื่น

3. การจัดหาผลิตภัณฑ์หรือบริการ

  3.1 ลักษณะการจัดให้ได้มาซึ่งผลิตภัณฑ์

  1) การผลิต

ธุรกิจมีโรงงานผลิตโอเลฟินส์ 1 โรงงาน และโรงงานผลิตเม็ดพลาสติกโพลิโอเลฟินส์ 7 โรงงาน ตั้งอยู่ในนิคมอุตสาหกรรมมาบตาพุด จังหวัดระยอง โดยมีรายละเอียดกำลังผลิต (Nameplate Capacity) ดังนี้

+------------------+----------------+---------+---------+------------+
| บริษัท             | ผลิตภัณฑ์/บริการ   | กำลังผลิต | เปิดด    | สัดส่วนการถ  |
|                  |                |         | ำเนินการ | ือหุ้นของบริษัท |
|                  |                | (ตันต่อปี) | (พ.ศ.)  | (ร้อยละ)    |
+------------------+----------------+---------+---------+------------+
| ระยองโอเลฟินส์     | เอททีลีน         | 800,000 | 2542    | 63         |
|                  |                |         |         |            |
|                  | โพรไพลีน        | 400,000 |         |            |
+------------------+----------------+---------+---------+------------+
| ไทยโพลิเอททีลีน     | HDPE 1         | 140,000 | 2532    | 100        |
|                  |                |         |         |            |
| ไทยโพลิเอททีลีน     | HDPE 2         | 180,000 | 2540    |            |
| (1993)           |                |         |         |            |
|                  | HDPE 3         | 240,000 | 2544    |            |
|                  |                |         |         |            |
|                  | LLDPE          | 100,000 | 2533    |            |
|                  |                |         |         |            |
|                  | LDPE           | 100,000 | 2538    |            |
+------------------+----------------+---------+---------+------------+
| ไทยโพลิโพรไพลีน    | PP 1           | 140,000 | 2536    | 100        |
|                  |                |         |         |            |
| ไทยโ             | PP 2           | 180,000 | 2540    |            |
| พลิโพรไพลีน (1994) |                |         |         |            |
+------------------+----------------+---------+---------+------------+
| ไทย              | PVC Resin      | 570,000 | 2514    | 45         |
| พลาสติกและเคมีภัณฑ์  |                |         |         |            |
|                  | PVC Compound   | 55,000  |         |            |
+------------------+----------------+---------+---------+------------+
| ทีพีซี เพสต์ เรซิน    | PVC Paste      | 38,000  | 2536    | 100        |
|                  | Resin          |         |         |            |
+------------------+----------------+---------+---------+------------+
|                  |                |         |         |            |
+------------------+----------------+---------+---------+------------+
| บริษัท             | ผลิตภัณฑ์/บริการ   | กำลังผลิต | เปิดด    | สัดส่วนการถ  |
|                  |                |         | ำเนินการ | ือหุ้นของบริษัท |
|                  |                | (ตันต่อปี) | (พ.ศ.)  | (ร้อยละ)    |
+------------------+----------------+---------+---------+------------+
| PT. TPC Indo     | PVC Resin      | 120,000 | 2539    | 78         |
| Plastic &        |                |         |         |            |
| Chemicals        |                |         |         |            |
+------------------+----------------+---------+---------+------------+
| TPC Vina Plastic | PVC Resin      | 100,000 | 2538    | 32         |
| and Chemicals    |                |         |         |            |
+------------------+----------------+---------+---------+------------+
| Viet-Thai        | PVC Compound   | 13,500  | 2537    | 32         |
| Plastchem        |                |         |         |            |
+------------------+----------------+---------+---------+------------+
| มาบตาพุด แทงค์     | บริการท่าเทียบแ   | -       | 2541    | 81         |
| เทอร์มินอล         | ละคลังเก็บผลิตภัณฑ์ |         |         |            |
+------------------+----------------+---------+---------+------------+
| ระยองไปป์ไลน์      | บริก            | -       | 2541    | 91         |
|                  | ารการขนส่งทางท่อ |         |         |            |
+------------------+----------------+---------+---------+------------+
| ระยองว           | บริการทางด้านวิศว | -       | 2544    | 100        |
| ิศวกรรมและซ่อมบำรุง | กรรมและซ่อมบำรุง |         |         |            |
+------------------+----------------+---------+---------+------------+

  2) การจัดหาวัตถุดิบ

-   การผลิตโอเลฟินส์

  วัตถุดิบหลักที่ใช้ในการผลิตโอเลฟินส์ คือ แนฟทา
  ซึ่งจัดหาจากโรงกลั่นน้ำมันภายในประเทศคิดเป็นสัดส่วนประมาณร้อยละ 70
  ของความต้องการใช้ทั้งหมด ส่วนที่เหลืออีกร้อยละ 30
  เป็นการนำเข้าจากประเทศในแถบตะวันออกกลางและประเทศอินโดนีเซีย นอกจากนี้
  ธุรกิจได้มีการออกแบบโรงงานให้สามารถใช้วัตถุดิบทดแทนอื่นๆได้ เช่น แอลพีจี ราฟฟิเนต
  และคอนเดนเสท หากได้ต้นทุนที่ต่ำกว่าแนฟทา

-   การผลิตโพลิโอเลฟินส์

  ธุรกิจมีสัญญาซื้อขายโอเลฟินส์ระยะยาวกับ บมจ.ปตท. เคมิคอล จำนวนรวม 325,000 ตันต่อปี
  โดยมีสูตรราคาที่อ้างอิงราคาตลาดโลก
  ส่วนผลิตภัณฑ์โอเลฟินส์ที่ธุรกิจผลิตเองจะป้อนให้กับโรงงานผลิตโพลิโอเลฟินส์จำนวนประมาณ
  619,000 ตันต่อปี หรือคิดเป็นร้อยละ 52 ของกำลังผลิตโอเลฟินส์
  ส่วนที่เหลือจะจำหน่ายให้กับลูกค้าภายนอกซึ่งเป็นผู้ถือหุ้นในโรงงานผลิต โอเลฟินส์ของธุรกิจ
  นอกจากนี้ ธุรกิจสามารถซื้อโอเลฟินส์เพิ่มเติมได้จาก บมจ.ปตท. เคมิคอล
  หรือนำเข้าจากต่างประเทศ

-   การผลิตพีวีซี

  วัตถุดิบหลักที่สำคัญในการผลิตพีวีซี คือ วีซีเอ็ม (Vinyl Chloride Monomer)
  โดยมากกว่าร้อยละ 60 นั้น ธุรกิจสามารถผลิตได้เอง
  ส่วนที่เหลือธุรกิจต้องจัดหาเพิ่มเติมจากทั้งภายในประเทศและนำเข้าจากต่างประเทศ
  สำหรับวัตถุดิบที่สำคัญในการผลิตวีซีเอ็ม ได้แก่ อีดีซีและเอทธิลีนนั้น
  ธุรกิจสามารถผลิตอีดีซีได้เองที่โรงงานในจังหวัดระยอง
  คิดเป็นปริมาณที่ผลิตได้เองประมาณร้อยละ 65 ของความต้องการทั้งหมด สำหรับส่วนที่ขาดนั้น
  ธุรกิจจัดหาโดยการสั่งซื้อผ่านตัวแทนจำหน่ายหลักๆ ซึ่งได้แก่ มิตซุย มิตซูบิชิ และ อาร์คิมา
  เป็นต้น

  สำหรับการจัดหาเอทธิลีนนั้น ธุรกิจได้เข้าถือหุ้นบริษัทผลิตเอทธิลีน ได้แก่ บริษัทระยอง โอเลฟินส์
  จำกัด และบมจ.ปตท. เคมิคอล
  ธุรกิจได้ทำสัญญาระยะยาวซื้อเอทธิลีนจากบริษัททั้งสองแห่งโดยตรง

  3.2 ผลกระทบต่อสิ่งแวดล้อม

หนึ่งในอุดมการณ์ในการดำเนินธุรกิจของเอสซีจี คือ ถือมั่นในความรับผิดชอบต่อสังคม ซึ่งครอบคลุม ถึงความใส่ใจต่อสิ่งแวดล้อม ธุรกิจจึงได้เลือกสรร “เทคโนโลยีสะอาด” (Clean Technology) อันทันสมัย มีประสิทธิภาพ ประหยัดพลังงาน และไม่มีผลกระทบต่อสิ่งแวดล้อมมาใช้ในกระบวนการผลิต นอกจากนี้ ธุรกิจ ยังให้ความสำคัญต่อแนวทางปฏิบัติที่ดี (Best Practice) มีการตั้งเป้าการลดการใช้พลังงานและทรัพยากร ตลอดจนตั้งเป้าลดการปล่อยมลสารลงต่ำกว่าที่กฎหมายกำหนด โดยการใช้แนวคิด 3Rs (Reduce, Reuse/Recycle and Replenish) และแนวคิดนิเวศน์เศรษฐศาสตร์ (Eco-Efficiency) รวมทั้งการใช้เทคโนโลยีที่ดีที่สุดที่มีอยู่ (Best Available Control Technology) ซึ่งถือเป็นอีกหนึ่งความมุ่งมั่นที่จะดูแลรักษาสิ่งแวดล้อมควบคู่ไปกับการดำเนินธุรกิจบนหลักการการพัฒนาอย่างยั่งยืน 

นอกจากนี้ มีการจัดทำและได้รับการรับรองมาตรฐานระบบบริหารจัดการสิ่งแวดล้อมตาม มาตรฐาน ISO 14001 ทั้งนี้ ยังมีการตรวจประเมินระบบการจัดการและผลการดำเนินการด้านสิ่งแวดล้อม (EPAP: Environmental Performance Assessment Program) จากหน่วยงานภายนอกที่ได้รับความเชื่อถือในระดับสากล 

4. งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

  ไม่มี

เอสซีจี เปเปอร์

1.  ลักษณะผลิตภัณฑ์หรือบริการ

เอสซีจี เปเปอร์ เป็นผู้นำในอุตสาหกรรมการผลิตเยื่อกระดาษ กระดาษและบรรจุภัณฑ์ของประเทศไทย เนื่องด้วยเป็นธุรกิจการผลิตที่ครบวงจรแห่งเดียวในประเทศไทยที่ผลิตตั้งแต่เยื่อกระดาษแล้วส่งต่อให้บริษัทในธุรกิจกระดาษและบรรจุภัณฑ์ เพื่อผลิตกระดาษพิมพ์เขียน กระดาษอุตสาหกรรมและบรรจุภัณฑ์ ทำให้สามารถจัดสรรกำลังผลิต และควบคุมต้นทุนได้อย่างมีประสิทธิภาพ ลดความผันผวนของกำไร และเพิ่มมูลค่าให้กับผลิตภัณฑ์ โดยแบ่งกลุ่มธุรกิจหลักได้ 2 กลุ่มกิจการ คือ

  1.1 กิจการเยื่อกระดาษและกระดาษพิมพ์เขียน

  ผลิตภัณฑ์หลัก ได้แก่ เยื่อกระดาษยูคาลิปตัส และกระดาษพิมพ์เขียน
  โดยเยื่อกระดาษที่ผลิตได้ใช้เป็นวัตถุดิบสำคัญในการผลิตกระดาษคราฟท์และกระดาษพิมพ์เขียน
  ซึ่งโรงพิมพ์ทั่วไปสามารถนำกระดาษพิมพ์เขียนไปใช้งานในด้านพิมพ์นิตยสาร
  หรือใช้ทำกระดาษสมุด กระดาษพิมพ์ตำราเรียน กระดาษถ่ายเอกสาร หีบห่อ
  บรรจุภัณฑ์บางประเภท และฉลากต่างๆ

  1.2 กิจการกระดาษอุตสาหกรรมและบรรจุภัณฑ์

  ผลิตภัณฑ์หลัก ได้แก่ กระดาษคราฟท์สำหรับใช้ทำกล่องกระดาษลูกฟูก ถุงหลายชั้น ถุงช้อปปิ้ง
  แกนกระดาษ ผลิตภัณฑ์แปรรูป-สำเร็จรูป กระดาษทำแผ่นยิปซัมบอร์ด กระดาษกล่องขาวเคลือบ
  และกล่องกระดาษลูกฟูกประเภทต่างๆ ซึ่งใช้งานในด้านหีบห่อบรรจุภัณฑ์

2. ตลาดและภาวะการแข่งขัน

  2.1 นโยบายและลักษณะการตลาด

  1) กลยุทธ์ทางการตลาด

  จากภาวะการแข่งขันที่เพิ่มสูงขึ้นในปัจจุบัน เอสซีจี เปเปอร์ ยังคงมุ่งมั่นพัฒนาคุณภาพและบริการ
  ตลอดจนการสร้างสรรค์นวัตกรรมใหม่ๆ
  เพื่อตอบสนองความต้องการของลูกค้าให้มีความพึงพอใจสูงสุดโดยได้พัฒนาสินค้าใหม่ๆ
  ที่สามารถสร้างภาพลักษณ์สินค้าให้ดูทันสมัย

  ปัจจุบันบรรจุภัณฑ์เข้ามามีบทบาทสำคัญในการตัดสินใจซื้อสินค้าของผู้บริโภคมากขึ้น กิจการ
  บรรจุภัณฑ์กระดาษลูกฟูก จึงได้มีการพัฒนาการผลิตและการออกแบบบรรจุภัณฑ์อย่างต่อเนื่อง
  เพื่อเพิ่มมูลค่าของสินค้าที่บรรจุอยู่ภายใน ธุรกิจกระดาษได้นำเสนอนวัตกรรม “กล่องมีกลิ่นหอม”
  ซึ่งได้สร้างความ แปลกใหม่ให้กับสินค้า และ “เฝือกกระดาษราชวิถี เอสซีจี เปเปอร์”
  ซึ่งเป็นอุปกรณ์การแพทย์ที่มีน้ำหนักเบาสำหรับใช้ปฐมพยาบาลผู้ได้รับบาดเจ็บเบื้องต้น
  และมีการพัฒนากระดาษกันลื่นสีน้ำตาลและสีขาวสำหรับบรรจุสินค้าประเภท Beverage
  ซึ่งสามารถทดแทนการนำเข้ากระดาษจากต่างประเทศในส่วนหนึ่ง

  นอกจากนี้ ธุรกิจยังมีการพัฒนาด้านการบริการอย่างไม่หยุดยั้ง
  โดยเฉพาะด้านการออกแบบบรรจุภัณฑ์
  ซึ่งธุรกิจมีนักออกแบบที่มีความเชี่ยวชาญด้านการออกแบบบรรจุภัณฑ์ลูกฟูก
  และในปีที่ผ่านมาได้ขยายการออกแบบไปสู่สินค้าเกี่ยวเนื่องอื่นๆ
  ไม่ว่าจะเป็นบรรจุภัณฑ์กระดาษชนิดอื่นๆ เฟอร์นิเจอร์กระดาษที่เน้น design
  และความคิดสร้างสรรค์ ตลอดจนการออกแบบและจัดทำบูธแสดงสินค้าที่ทำจากกระดาษลูกฟูก
  ซึ่งมีความแข็งแรงทนทานและเป็นมิตรต่อสิ่งแวดล้อม

  ในเรื่องการพัฒนาด้านบริการ ธุรกิจได้ลงทุนติดตั้งระบบ Supply Chain Management
  เพื่อเชื่อมต่อระบบการสั่งซื้อสินค้ากับระบบวางแผนผลิตและการผลิต
  ทำให้การตอบสนองลูกค้าในเรื่องการส่งมอบทั้งจำนวนและเวลาให้เที่ยงตรงและทันต่อความต้องการของลูกค้ามากขึ้น
  และสามารถติดตามสถานะคำสั่งซื้อของลูกค้าได้แบบ On-line ทั้งสินค้าที่อยู่ในคลังรอส่งมอบ
  สินค้าที่กำลังอยู่ในสายการผลิต และรวมถึงสินค้าที่อยู่ในแผนการผลิต

  สำหรับกระดาษพิมพ์เขียน มีการพัฒนากระดาษถนอมสายตา ตรา Green Read
  ที่มีคุณสมบัติเหมาะสำหรับพิมพ์หนังสือ พ็อกเก็ตบุ๊ค ที่มีภาพสีสวยงาม
  โดยคุณสมบัติของกระดาษถนอมสายตา ตรา Green Read ที่โดดเด่น 3 ประการ ได้แก่
  ช่วยลดแสงสะท้อนเข้าตา มีน้ำหนักเบา และช่วยให้เก็บรักษาหนังสือได้นานขึ้น
  จึงทำให้หนังสือดูใหม่น่าอ่านอยู่เสมอ และล่าสุดยังได้พัฒนากระดาษถนอมสายตา ตรา Green
  Read ขนาด A4 เพื่อใช้สำหรับงานถ่ายเอกสารและพิมพ์เอกสารในสำนักงานด้วย

  นอกจากนี้ ยังมีการพัฒนาผลิตภัณฑ์ใหม่ที่เพิ่มคุณสมบัติพิเศษเฉพาะที่เหมาะกับการใช้งานมากยิ่งขึ้น
  ได้แก่ กระดาษปอนด์อัดลาย เพื่อใช้กับงานพิเศษที่ต้องการมีเอกลักษณ์เฉพาะ
  สร้างความแตกต่างของงานให้มีคุณค่ามากขึ้น กระดาษ I-Note ใช้ทำสมุด
  ซึ่งมีคุณสมบัติเหมาะกับงานเขียนโดยเฉพาะ มีความลื่นมากกว่าปกติ ลายเส้นคมชัด หมึกแห้งเร็ว
  และปราศจากสารเรืองแสงในกระดาษ

  เพื่อเป็นการตอบสนองกระแสรักษ์โลกปี 2551 ธุรกิจได้นำเสนอกระดาษที่เป็นมิตรต่อสิ่งแวดล้อม
  “Idea Green” ซึ่งเป็นนวัตกรรมการผลิตกระดาษจากการใช้เยื่อจากป่าปลูก และ EcoFiber
  (เยื่อกระดาษที่เป็นมิตรต่อสิ่งแวดล้อม
  โดยนำเศษวัสดุหรือวัสดุที่ผ่านการใช้งานแล้วจากนอกโรงงานมาคัดสรร จัดการ
  และควบคุมการผลิตอย่างมีประสิทธิภาพ เพื่อให้ได้เยื่อกระดาษที่มีคุณภาพสูง)
  ซึ่งจะช่วยลดการใช้ต้นไม้ลงกว่า 30% และยังได้กระดาษคุณภาพพรีเมี่ยม ขาว สะอาด

  2) ลักษณะลูกค้า การจำหน่าย และช่องทางการจำหน่าย

  กิจการเยื่อกระดาษและกระดาษพิมพ์เขียน

  เยื่อกระดาษ

  วิธีการจำหน่าย: จำหน่ายโดยวิธีขายตรงให้กับบริษัทในธุรกิจกระดาษและลูกค้าภายนอก

  กระดาษพิมพ์เขียน

  วิธีการจำหน่าย: ธุรกิจมีการจำหน่ายสินค้าทั้งในและต่างประเทศ โดยแบ่งเป็นสัดส่วนประมาณ
  72:28 สำหรับการจำหน่ายในประเทศ
  ธุรกิจมีการจำหน่ายผ่านผู้แทนจำหน่ายและจำหน่ายให้ผู้ใช้โดยตรง ซึ่งมีทั้งโรงพิมพ์และผู้แปรรูป
  รวมทั้งมีการส่งออกไปยังประเทศต่างๆ ได้แก่ ฮ่องกง สหรัฐอเมริกา สิงคโปร์ มาเลเซีย
  เวียดนาม เป็นต้น

  กิจการกระดาษอุตสาหกรรมและบรรจุภัณฑ์

  วิธีการจำหน่าย: จำหน่ายโดยวิธีขายตรงให้กับบริษัทในธุรกิจกระดาษและลูกค้าภายนอก
  ซึ่งมีทั้งกระดาษม้วนใหญ่สำหรับโรงงานแปรรูปกระดาษทั่วไปและกระดาษที่ผ่านการแปรรูปแล้ว
  เช่น แผ่นลูกฟูก ถุงกระดาษ กระดาษรีมแผ่น และกระดาษม้วนเล็ก รวมถึงกล่องกระดาษลูกฟูก
  สำหรับอุตสาหกรรมต่างๆ ทุกอุตสาหกรรม รวมทั้งส่งออกไปยังประเทศต่างๆ ได้แก่ มาเลเซีย
  อินโดนีเซีย ฮ่องกง สิงคโปร์ เวียดนาม และจีน เป็นต้น

  2.2 ภาวะอุตสาหกรรม การแข่งขัน และแนวโน้ม

1)  ภาวะอุตสาหกรรมและการแข่งขันของกิจการเยื่อกระดาษและกระดาษพิมพ์เขียน

  ในปี 2551 ความต้องการใช้เยื่อเคมีฟอกขาวทั่วโลกเพิ่มขึ้นประมาณ 1% เมื่อเทียบกับปี 2550
  โดยในช่วงครึ่งปีแรก
  ปริมาณความต้องการใช้เยื่อเคมีฟอกขาวยังคงไม่เปลี่ยนแปลงจากครึ่งปีหลังของปี 2550
  แต่เนื่องจากระดับราคาเชื้อเพลิงที่พุ่งสูงขึ้น ทำให้ราคาเยื่อเคมีฟอกขาวในครึ่งปีแรกเพิ่มขึ้น 52
  ดอลลาร์สหรัฐ (+7%) จากปีที่แล้ว

  สำหรับช่วงครึ่งปีหลังของปี 2551
  จากความต้องการใช้กระดาษที่ปรับลดลงอันเนื่องมาจากผลกระทบด้านเศรษฐกิจของสหรัฐอเมริกา
  ทำให้ปริมาณความต้องการใช้เยื่อเคมีฟอกขาวลดลงตามลำดับ
  ซึ่งส่งผลกระทบต่อระดับราคาขายเยื่อที่ลดลงถึง 129 ดอลลาร์สหรัฐ (-21%)
  เมื่อเทียบกับครึ่งปีแรกของปี 2551 โดยหากพิจารณาระดับสินค้าคงคลังเฉลี่ยในปลายปี 2551
  ของผู้ผลิตเยื่อกระดาษทั่วโลกจะเพิ่มขึ้นอย่างมาก และมาอยู่ที่ระดับ 5.1 ล้านตัน (+54%)
  เมื่อเทียบกับปลายปี 2550
  ในขณะที่ผู้ผลิตเยื่อเคมีฟอกขาวในระดับภูมิภาคที่มีแผนการลงทุนเพื่อขยายสายการผลิตเยื่อได้ชะลอการลงทุนในโครงการออกไปเพื่อรอให้สถานการณ์ตลาดกลับคืนสู่ภาวะปกติ

  สำหรับผู้ผลิตเยื่อฟอกขาวในประเทศได้ปรับตัวในช่วงภาวะเศรษฐกิจถดถอยเช่นเดียวกับผู้ผลิตทั่วโลก
  โดยเฉพาะในไตรมาสที่ 4 ของปี 2551
  ด้วยการหยุดสายการผลิตชั่วคราวเพื่อไม่ให้มีปริมาณเยื่อเพิ่มขึ้นในตลาด
  หลังจากที่ระดับสินค้าคงคลังเฉลี่ยเพิ่มสูงขึ้นอย่างมาก
  สำหรับปริมาณการนำเข้าเยื่อเคมีฟอกขาวในปี 2551 เพิ่มขึ้น 6% เมื่อเทียบกับปี 2550

  สำหรับปริมาณความต้องการใช้กระดาษพิมพ์เขียนในประเทศ ปี 2551 เพิ่มขึ้นจากปีก่อนประมาณ
  4% โดยในครึ่งปีแรกของปี 2551 ปริมาณความต้องการใช้กระดาษพิมพ์เขียนเพิ่มขึ้น (+8%)
  เมื่อเทียบกับปีก่อน ถึงแม้ว่าราคาเชื้อเพลิงและราคาวัตถุดิบจะทรงตัวอยู่ในระดับสูง อย่างไรก็ดี
  ในช่วงครึ่งปีหลังของปี 2551 สภาวะการแข่งขันภายในประเทศมีแนวโน้มที่จะรุนแรงมากขึ้น
  จากปริมาณความต้องการใช้กระดาษที่ปรับตัวลดลงประมาณ (-1%) เมื่อเทียบกับปีก่อน
  เนื่องมาจากผลกระทบของปัญหาวิกฤตเศรษฐกิจโลกและ ปัญหาการเมืองภายในประเทศ
  ทำให้ภาคธุรกิจและภาคประชาชนไม่มั่นใจในภาวะเศรษฐกิจและเริ่มชะลอการใช้จ่ายลง
  ส่งผลให้ความต้องการใช้กระดาษพิมพ์เขียนลดลงอย่างมากโดยเฉพาะในช่วงไตรมาสที่ 4 (-8%)
  เมื่อเทียบกับปีก่อน ทำให้ผู้ผลิตกระดาษพิมพ์เขียนในประเทศต้องปรับตัวด้วยการผลักดันการส่งออก
  เพื่อจัดการความเสี่ยงเรื่องสินค้าคงคลังให้อยู่ในระดับที่เหมาะสมและรักษาระดับกำลังผลิต
  ในขณะที่ผู้ผลิตจากต่างประเทศก็ได้รับผลกระทบจากวิกฤตเศรฐกิจโลกตกต่ำครั้งนี้เช่นกัน
  โดยต่างเร่งผลักดันการส่งออกและนำเสนอกระดาษพิมพ์เขียนราคาต่ำเพื่อเร่งระบายสินค้าคงคลังให้อยู่ในระดับที่เหมาะสม

2)  ภาวะอุตสาหกรรมและการแข่งขันของกิจการกระดาษอุตสาหกรรมและบรรจุภัณฑ์

  ความต้องการกระดาษคงที่ แต่ปริมาณขายโดยรวมลดลงร้อยละ 9 เทียบกับปี 2550
  โดยในครึ่งปีแรกความต้องการกระดาษยังเติบโตดี อยู่ที่ประมาณร้อยละ 8
  เมื่อเทียบกับช่วงเดียวกันของปีก่อน แต่ในครึ่งปีหลัง ความต้องการกระดาษลดลงอย่างรวดเร็ว
  เนื่องจากผลกระทบจากเศรษฐกิจที่ถดถอยทั่วโลก โดยเฉพาะสหรัฐอเมริกา (Hamberger
  Crisis) ทำให้ปริมาณการส่งออกลดลงอย่างมาก
  ประกอบกับปัญหาการเมืองยืดเยื้อภายในประเทศและการปิดสนามบินสุวรรณภูมิ
  ทำให้ธุรกิจทุกภาคส่วนหยุดชะงัก
  จากวิกฤตเศรษฐกิจส่งผลให้ผู้บริโภคลดการใช้จ่ายฟุ่มเฟือยลงและเพิ่มการออมมากขึ้น
  ทำให้ผู้ผลิตสินค้ารายหลักๆ ลดการผลิต และการใช้กล่องบรรจุภัณฑ์ลง
  ในขณะที่ราคาต้นทุนวัตถุดิบทั้งเยื่อและเศษกระดาษก็ได้รับผลกระทบซึ่งสังเกตได้จากราคาที่ผันผวนอย่างมากในช่วงปี
  2551 โดยราคาเศษกระดาษนำเข้า (อ้างอิง: ตลาดเอเชียตะวันออกเฉียงใต้และจีน)
  ปรับตัวสูงขึ้นอย่างต่อเนื่องตั้งแต่ปลายปี 2550 จนถึงกลางปี 2551
  และปรับลดลงอย่างรวดเร็วในช่วงครึ่งปีหลัง

  ด้วยเหตุนี้ ทำให้ผู้ผลิตกระดาษทั่วโลกต้องปรับแผนการผลิต โดยมีการหยุดสายการผลิตมากขึ้น
  (Market-Related Downtime) เพื่อรักษาระดับสินค้าคงคลังให้เหมาะสม
  รวมถึงแผนการขยายกำลังผลิตของผู้ผลิตกระดาษรายใหญ่ในเอเชียที่ถูกยกเลิกหรือเลื่อนออกไปอย่างไม่มีกำหนด

  สำหรับอุตสาหกรรมบรรจุภัณฑ์ ปริมาณการขายรวมทั้งปี 2551 ลดลงร้อยละ 2
  จากราคาต้นทุนวัตถุดิบกระดาษและค่าพลังงานที่เพิ่มสูงขึ้นมากในช่วงครึ่งปีแรก
  กอปรกับช่วงไตรมาสสุดท้ายของปี
  ยอดขายในกลุ่มส่งออกได้รับผลกระทบจากภาวะเศรษฐกิจโลกที่ชะลอตัวซึ่งส่งผลกระทบต่อการบริโภคของลูกค้าในประเทศด้วย

  อย่างไรก็ตาม อุตสาหกรรมบรรจุภัณฑ์ได้รับผลกระทบที่ดีจากการย้ายฐานการผลิตจากต่างประเทศ
  เข้ามายังประเทศไทย โดยเฉพาะในอุตสาหกรรมสินค้าอุปโภคบริโภค

  อุตสาหกรรมกระดาษกล่องขาวเคลือบ มีอัตราการขยายตัวประมาณร้อยละ 4 จากปีก่อน
  โดยชะลอตัวลงอย่างมากช่วงไตรมาส 4 เนื่องจากวิกฤตเศรษฐกิจโลก
  ซึ่งมีการขยายตัวในอุตสาหกรรมอาหารและเครื่องดื่ม ผลิตภัณฑ์เครื่องใช้ไฟฟ้า
  รวมทั้งสินค้าอุปโภค ส่วนหนึ่งเป็นผลจากการปรับเปลี่ยนรูปแบบ
  บรรจุภัณฑ์เพื่อเป็นเครื่องมือทางการตลาด นอกเหนือจากการปกป้องสินค้าภายใน

  อุตสาหกรรมกระดาษสำหรับทำแผ่นยิปซัมในประเทศ
  มีการขยายตัวเพิ่มขึ้นตามปริมาณการผลิตแผ่นยิปซัมของผู้ผลิตในประเทศ
  ซึ่งผลิตเพื่อจำหน่ายทั้งในประเทศและส่งออก
  ในขณะที่ภาคอสังหาริมทรัพย์ในประเทศยังอยู่ในภาวะซบเซาอย่างต่อเนื่อง
  สำหรับตลาดต่างประเทศโดยเฉพาะภูมิภาคที่มีการเติบโตทางเศรษฐกิจ เช่น
  ประเทศในตะวันออกกลาง อินเดีย ยังมีการลงทุนในธุรกิจอสังหาริมทรัพย์เป็นจำนวนมาก
  ทำให้ธุรกิจสามารถผลักดันการขายกระดาษสำหรับทำแผ่นยิปซัมได้มากขึ้น

3. การจัดหาผลิตภัณฑ์หรือบริการ

3.1 วัตถุดิบและผู้จำหน่ายวัตถุดิบ

1) กิจการเยื่อกระดาษและกระดาษพิมพ์เขียน

  เยื่อกระดาษ

ประเภทวัตถุดิบ: ไม้ยูคาลิปตัสชนิดท่อน 

  แหล่งที่มาของวัตถุดิบ: ไม้ยูคาลิปตัสชนิดท่อน
  รับซื้อจากเกษตรกรที่ธุรกิจให้การสนับสนุนในการปลูกไม้ยูคาลิปตัสและเกษตรกรทั่วไป

  กระดาษพิมพ์เขียน

  ประเภทวัตถุดิบ: เยื่อกระดาษใยยาวฟอกขาว เยื่อกระดาษใยสั้นฟอกขาว และสารเคมี

  แหล่งที่มาของวัตถุดิบ:

-   เยื่อกระดาษใยยาวฟอกขาว จากต่างประเทศทั้งหมด

-   เยื่อกระดาษใยสั้นฟอกขาว จากในประเทศทั้งหมด

-   สารเคมี ลาเท็กซ์สังเคราะห์ ผงดินคาโอลิน แคลเซียมคาร์บอเนตและอื่นๆ
    จากในประเทศและต่างประเทศ

  สภาพปัญหาวัตถุดิบ: เยื่อกระดาษใยยาวฟอกขาวต้องนำเข้าจากต่างประเทศทั้งหมด
  ใช้เวลาในการส่งสินค้าประมาณ 30-45 วัน
  ส่วนเยื่อกระดาษใยสั้นฟอกขาวใช้จากในประเทศทั้งหมด

2) กิจการกระดาษอุตสาหกรรมและบรรจุภัณฑ์ 

  กระดาษอุตสาหกรรม

  ประเภทวัตถุดิบ: เศษกระดาษ เยื่อกระดาษใยสั้นไม่ฟอกขาว เยื่อกระดาษใยสั้นฟอกขาว
  เยื่อกระดาษ ใยยาวไม่ฟอกขาว เยื่อกระดาษใยยาวฟอกขาว และสารเคมี

  แหล่งที่มาของวัตถุดิบ:

-   เศษกระดาษ จากในประเทศร้อยละ 66 และต่างประเทศร้อยละ 34

-   เยื่อกระดาษใยสั้นฟอกขาว จากในประเทศทั้งหมด

-   เยื่อกระดาษใยสั้นไม่ฟอกขาว จากในประเทศและต่างประเทศ เยื่อกระดาษใยยาวฟอกขาว
    และไม่ฟอกขาว จากต่างประเทศทั้งหมด

-   สารเคมีหลัก ได้แก่ แป้งมัน Sizing Agent สี และอื่นๆ จากผู้ขายทั้งในและต่างประเทศ

  สภาพปัญหาวัตถุดิบ: เยื่อกระดาษใยยาวไม่ฟอกขาวต้องนำเข้าทั้งหมด
  ซึ่งการนำเข้าจากต่างประเทศใช้เวลาในการส่งสินค้าประมาณ 30 - 45 วัน
  ส่วนเยื่อกระดาษใยสั้นฟอกขาวและไม่ฟอกขาวใช้ในประเทศทั้งหมด
  เยื่อกระดาษใยยาวไม่ฟอกขาวมีแหล่ง Supply จำกัด ทำให้ต้องพึ่งพาผู้ขายเฉพาะราย
  สำหรับเศษกระดาษ ปริมาณเศษกระดาษในประเทศมีจำนวนจำกัด
  มีการแข่งขันด้านรับซื้อสูงต้องนำเข้าจากต่างประเทศมาทดแทน
  ซึ่งราคาวัตถุดิบที่นำเข้าสูงกว่าราคาในประเทศ

  บรรจุภัณฑ์

  ประเภทวัตถุดิบ: ใช้กระดาษคราฟท์เป็นวัตถุดิบหลัก

  แหล่งที่มาของวัตถุดิบ: จากบริษัทสยามคราฟท์อุตสาหกรรม จำกัด ซึ่งเป็นบริษัทในธุรกิจกระดาษ

  สภาพปัญหาวัตถุดิบ: ไม่มีปัญหาด้านวัตถุดิบ
  เนื่องจากมีปริมาณมากเพียงพอและสามารถกำหนดคุณภาพให้เป็นไปตามความต้องการได้
  ส่วนราคาที่ซื้อขายกันนั้นจะอิงราคาตลาดเพื่อให้เกิดต้นทุนที่ยุติธรรมและมีความสามารถในเชิงการแข่งขัน

  ผู้จำหน่ายกรณีการพึ่งพาวัตถุดิบจากผู้จำหน่ายรายใดเกินกว่าร้อยละ 50
  ของการซื้อวัตถุดิบทั้งหมดที่ผ่านมา 3 ปีติดต่อกัน: บริษัทสยามคราฟท์อุตสาหกรรม จำกัด

3.2 ผลกระทบต่อสิ่งแวดล้อม

  ธุรกิจมีความมุ่งหมายให้พนักงานทุกคน ทุกระดับ
  ทุกหน่วยงานมีจิตสำนึกถึงความสำคัญของสิ่งแวดล้อมในการปรับปรุงงานของตนเอง
  ร่วมมือกันปรับปรุงงานของหน่วยงานและงานที่ต้องทำร่วมกับหน่วยงานอื่นให้มีสภาพแวดล้อมที่ดีขึ้นอย่างมีระบบและต่อเนื่อง
  โดยมีนโยบายการจัดการสิ่งแวดล้อมไม่ให้เกิดปัญหามลภาวะต่างๆ เช่น น้ำเสีย ควัน ฝุ่น เสียง
  กลิ่น และกากของเสีย อันเนื่องมาจากกระบวนการผลิต การลำเลียงขนส่งวัตถุดิบและสินค้า
  ตลอดจนการดำเนินการอื่นๆ ดังนี้

1.  กำจัดมลพิษที่เป็นสาเหตุในการทำลายคุณภาพของ น้ำ อากาศ ดิน พืช
    และสัตว์ในระบบนิเวศน์ให้มากที่สุดเท่าที่จะทำได้
    หากจำเป็นต้องปล่อยมลสารออกจากโรงงานจะต้องมีการควบคุมมลภาวะให้ได้ตามเกณฑ์ที่วางไว้อย่างน้อยเท่ากับหรือดีกว่ามาตรฐานของทางราชการ

2.  การกำจัดกากของเสีย น้ำเสีย ฯลฯ จะต้องกระทำโดยวิธีที่ปลอดภัยและด้วยความรับผิดชอบ
    อนึ่ง กากของเสียต่างๆ และน้ำเสียที่ต้องกำจัดหรือทิ้งนั้น
    จะพยายามหาวิธีหมุนเวียนกลับมาใช้ใหม่ทั้งหมดหรือให้มากที่สุดเท่าที่จะทำได้

3.  ในกรณีที่อาจเกิดอุบัติเหตุหรือเหตุฉุกเฉินที่มีผลต่อสภาพแวดล้อม สุขภาพอนามัย
    ตลอดจนความปลอดภัยต่อพนักงานและชุมชน
    ให้กำหนดแผนฉุกเฉินโดยใช้เทคโนโลยีและวิธีการอันทันสมัย
    รวมทั้งการซักซ้อมเป็นประจำเพื่อให้เกิดความพร้อมอยู่เสมอ

4.  กำหนดและทบทวนวัตถุประสงค์ เป้าหมาย ในการดำเนินงานการจัดการสิ่งแวดล้อม
    เพื่อให้มีการปรับปรุงที่ดีขึ้นอย่างมีระบบและต่อเนื่อง

5.  ติดตาม ตรวจสอบ
    และประเมินผลการดำเนินงานการจัดการสิ่งแวดล้อมให้ถูกต้องตามระเบียบของทางราชการและเป็นไปตามระบบการจัดการสิ่งแวดล้อม

6.  ให้ความร่วมมือหรือประสานงานกับองค์กรต่างๆ
    ของทางราชการและหน่วยงานภายนอกที่ให้ความสนใจในการจัดการสิ่งแวดล้อม
    เพื่อเผยแพร่การดำเนินงานการจัดการสิ่งแวดล้อม

7.  นโยบายการจัดการสิ่งแวดล้อมนี้ได้ถูกจัดทำเป็นเอกสารและส่งมอบให้พนักงานทุกระดับในองค์กรเพื่อให้พนักงานเข้าใจ
    ยึดถือปฏิบัติ และรักษานโยบายการจัดการสิ่งแวดล้อมนี้ไว้

8.  การจัดการสิ่งแวดล้อมของกลุ่มโรงงานที่ตั้งอยู่ที่ อ.บ้านโป่ง จ.ราชบุรี
    และกลุ่มโรงงานที่ตั้งอยู่ที่ ต.วังศาลา อ.ท่าม่วง จ.กาญจนบุรี
    จะเป็นระบบกำจัดมลภาวะรวมโดยแบ่งเป็น 3 ด้าน ดังนี้

  8.1) การจัดการด้านน้ำทิ้งจากกระบวนการผลิต

  ใช้หลักการ Waste Minimization
  โดยการติดตั้งอุปกรณ์ในการดักเส้นใยที่หลุดลอดจากการผลิตกลับมาใช้งานใหม่
  และนำน้ำที่ใสขึ้นมาใช้ซ้ำ (Reused) ในจุดที่สามารถใช้งานได้
  หลังจากนั้นน้ำส่วนที่เหลือจากการใช้ซ้ำส่งไปบำบัดในระบบบำบัดน้ำทิ้งแบบตะกอนเร่ง
  (Activated Sludge) ซึ่งใช้การเติมอากาศแบบ Jet Aeration
  เป็นแห่งแรกในประเทศไทย ซึ่งจะให้ประสิทธิภาพในการบำบัดสูง
  ในขณะเดียวกันยังลดการใช้พลังงานและการซ่อมบำรุงได้มากกว่าการใช้ Surface Aerator
  ในการเติมอากาศ (ระบบการเติมอากาศแบบ Jet Aeration
  เป็นเทคโนโลยีจากประเทศสหรัฐอเมริกา
  มีการใช้งานอย่างแพร่หลายทั้งในประเทศสหรัฐอเมริกา แคนาดา
  และกลุ่มประเทศประชาคมยุโรป) นอกจากนี้ น้ำทิ้งที่ผ่านการบำบัดแล้วประมาณ 10,000
  ลูกบาศก์เมตรต่อวัน จะมีระบบการกรองทรายโดยใช้แรงโน้มถ่วง
  และฆ่าเชื้อโรคโดยใช้แสงอุลตร้าไวโอเลตก่อนจะส่งกลับ (Recycle)
  มาใช้ในโรงงานแทนการใช้น้ำบาดาล

  8.2) การจัดการด้านอากาศจากการผลิตพลังงาน

  หม้อไอน้ำที่ใช้งานอยู่ในปัจจุบัน (Circulating Fluidized Bed)
  ได้รับการออกแบบให้สามารถใช้วัสดุเหลือใช้ เช่น ขุยอ้อย เปลือกไม้
  กากตะกอนจากระบบบำบัดน้ำทิ้งผสมกับถ่านหินใช้เป็นเชื้อเพลิง
  ซึ่งเป็นการกำจัดวัสดุเหลือใช้ภายในโรงงาน ในขณะเดียวกันยังได้รับการติดตั้งระบบ
  ดักฝุ่นแบบไฟฟ้าสถิตย์ (Electrostatic Precipitator) ซึ่งมีประสิทธิภาพสูงถึงร้อยละ
  99.9 พร้อมทั้งระบบการกำจัดก๊าซซัลเฟอร์ไดออกไซด์ โดยใช้หินปูนเป็นตัวจับก๊าซดังกล่าว
  และยังสามารถควบคุมอุณหภูมิในการเผาไหม้เพื่อควบคุมปริมาณก๊าซไนโตรเจนไดออกไซด์ได้ด้วย

  8.3) การจัดการวัสดุเหลือใช้จากการผลิต

  วัสดุเหลือใช้จากการผลิตจะมีอยู่ 2 ประเภทด้วยกัน คือ

  - ประเภทที่สามารถใช้งานใหม่ได้อีก เช่น ขุยอ้อย เปลือกไม้ กากตะกอนจากระบบบำบัดน้ำทิ้ง
  จะนำไปใช้เป็นเชื้อเพลิงในการเผาไหม้ในหม้อไอน้ำ ทดแทนการใช้ถ่านหินได้บางส่วน

  - ประเภทที่ไม่สามารถใช้งานใหม่ได้ เช่น Fly Ash
  จะมีผู้รับเหมาก่อสร้างมารับไปเป็นส่วนผสมของคอนกรีตผสมเสร็จ ส่วน Bottom Ash
  จะดำเนินการฝังกลบภายในโรงงาน

  สรุปการควบคุมดูแลผลกระทบต่อสิ่งแวดล้อม ธุรกิจสามารถควบคุมการบำบัดน้ำทิ้ง Air
  Emission Control
  และอาชีวอนามัยได้ดีกว่าข้อกำหนดตามกฎหมายควบคุมที่กำหนดโดยกรมโรงงานอุตสาหกรรม
  กระทรวงอุตสาหกรรม ทั้งกลุ่มโรงงานบ้านโป่ง จ.ราชบุรี และกลุ่มโรงงานวังศาลา
  จ.กาญจนบุรี

4.  งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

  ไม่มี

เอสซีจี ซิเมนต์

1.  ลักษณะผลิตภัณฑ์หรือบริการ

  1.1 ลักษณะผลิตภัณฑ์

  สามารถจำแนกลักษณะผลิตภัณฑ์ตามบริษัทผู้ผลิตได้ ดังนี้

+--------------------------------+-------------------------------------+
| ธุรกิจ                           | ผลิตภัณฑ์/บริการ                        |
+--------------------------------+-------------------------------------+
| บริษัทปูนซิเมนต์ไทย (ท่าหลวง) จำกัด   | ปูนซีเมนต์เทา                          |
|                                |                                     |
|                                | - ปูนซีเมนต์ปอร์ตแลนด์ประเภทที่ 1 (ตราช้าง) |
|                                |                                     |
|                                | - ปูนซีเมนต์ปอร์ตแลนด์ประเภทที่ 2          |
|                                |                                     |
|                                | - ปูนซีเมนต์ปอร์ตแลนด์ประเภทที่ 3 (ตราช้าง) |
|                                |                                     |
|                                | - ปูนซีเมนต์ปอร์ตแลนด์ประเภทที่ 5 (ตราช้าง) |
|                                |                                     |
|                                | - ปูนซีเมนต์ปอร์ตแลนด์ปอซโซลาน (ตราช้าง)  |
|                                |                                     |
|                                | - ปูนซีเมนต์ปอร์ตแลนด์ Oil Well (ตราช้าง) |
|                                |                                     |
|                                | - ปูนซีเมนต์ผสม (ตราเสือ                |
|                                | และตราซูเปอร์ซีเมนต์)                   |
|                                |                                     |
|                                | - ปูนซีเมนต์สำหรับงานหล่อ (ตราช้าง)       |
+--------------------------------+-------------------------------------+
| บริษัทปูนซิเมนต์ไทย (แก่งคอย) จำกัด   |                                     |
+--------------------------------+-------------------------------------+
| บริษัทปูนซิเมนต์ไทย (ทุ่งสง) จำกัด     |                                     |
+--------------------------------+-------------------------------------+
| บริษัทปูนซิเมนต์ไทย (ลำปาง) จำกัด    |                                     |
+--------------------------------+-------------------------------------+
| บริษัทกัมปอตซีเมนต์ จำกัด            |                                     |
| (ประเทศกัมพูชา)                  |                                     |
+--------------------------------+-------------------------------------+
| บริษัทผลิตภัณฑ์และวัตถุก่อสร้าง จำกัด    | ผลิตภัณฑ์คอนกรีต                        |
|                                |                                     |
|                                | - คอนกรีตผสมเสร็จ (ตราซีแพค)           |
|                                |                                     |
|                                | - พื้นคอนกรีตสำเร็จรูป (ตราซีแพค)         |
|                                |                                     |
|                                | - พื้นคอนกรีตอัดแรงชนิดดึงลวดทีหลัง         |
|                                | (ตราซีแพค)                           |
+--------------------------------+-------------------------------------+
| บริษัทสยามปูนซิเมนต์ขาว จำกัด        | - ปูนซีเมนต์ปอร์ตแลนด์ขาว                |
|                                | (ตราช้างซีเมนต์ขาว)                    |
|                                |                                     |
|                                | - ปูนซีเมนต์ขาวผสม (ตราเสือซีเมนต์ขาว)    |
+--------------------------------+-------------------------------------+
| บริษัทสยามมอร์ตาร์ จำกัด            | - ปูนซีเมนต์สำเร็จรูป (ตราเสือมอร์ตาร์)     |
|                                |                                     |
|                                | - กาวซีเมนต์ (ตราเสือมอร์ตาร์)           |
+--------------------------------+-------------------------------------+
| บริษัทสยามอุตสาหกรรมวัสดุทนไฟ จำกัด  | - อิฐทนไฟ (ตราช้าง)                   |
|                                |                                     |
|                                | - วัสดุทนไฟชนิดพิเศษ (ตราช้าง)           |
+--------------------------------+-------------------------------------+
| บริษัทเอสซีไอ แพลนท์ เซอร์วิสเซส     | ออกแบบ ก่อสร้าง ติดตั้ง ปรับปรุง           |
| จำกัด                           | และซ่อมบำรุง                          |
|                                |                                     |
|                                | เครื่องจักรในงานอุตสาหกรรม              |
+--------------------------------+-------------------------------------+
| บริษัทเอสซีไอ อีโค่ เซอร์วิสเซส จำกัด  | รับกำจัดกากของเสียจากโรงงานอุตสาหกรรม   |
+--------------------------------+-------------------------------------+

  โดยทั่วไปปูนซีเมนต์เทา คอนกรีตผสมเสร็จ พื้นคอนกรีตสำเร็จรูป
  พื้นคอนกรีตอัดแรงชนิดดึงลวดทีหลัง (Post Tension) และปูนซีเมนต์ขาว
  ใช้สำหรับงานก่อสร้างบ้านอยู่อาศัย อาคารโรงงาน อาคารสำนักงานขนาดใหญ่
  รวมทั้งการก่อสร้างสิ่งอำนวยความสะดวก เช่น ถนนและระบบสาธารณูปโภคต่างๆ ของประเทศ
  กลุ่มลูกค้าจึงมีตั้งแต่ผู้ใช้รายย่อยจนถึงผู้รับเหมางานก่อสร้างรายใหญ่ของประเทศ
  โดยทั่วไปการกระจายสินค้ามีทั้งที่กระจายขายผ่านเครือข่ายร้านผู้แทนจำหน่ายสินค้าวัสดุก่อสร้างของเอสซีจี
  และขายตรงให้กับผู้ใช้งานซึ่งส่วนใหญ่เป็นผู้รับเหมารายใหญ่

  1.2 ปัจจัยที่มีผลกระทบต่อโอกาสหรือข้อจำกัดในการประกอบธุรกิจ:
  ใบอนุญาตสัมปทานและเงื่อนไขที่ต้องปฏิบัติตามใบอนุญาตสัมปทาน

  (บริษัทในธุรกิจซิเมนต์ไม่ได้รับการส่งเสริมการลงทุน
  เนื่องจากเป็นอุตสาหกรรมที่ไม่อยู่ในขอบเขตที่จะส่งเสริมการลงทุน)

  การผลิตปูนซีเมนต์ต้องใช้วัตถุดิบหลัก ได้แก่ หินปูน หินดินดาน และแร่ยิปซัม
  ธุรกิจจึงต้องมีการสร้างหลักประกันด้านวัตถุดิบ
  โดยการซื้อแหล่งแร่และการขออนุญาตสัมปทานระยะยาวจากทางราชการ

รายละเอียดประทานบัตรเหมืองแร่ของบริษัทปูนซิเมนต์ไทย จำกัด (มหาชน)
และบริษัทในธุรกิจซิเมนต์ที่ใช้ประโยชน์ในปัจจุบัน

+------------+----------+--------+-------+-------+----+-------+-------+
| เจ้า        | สถานที่ตั้ง  | ชน     | จำนวน | ประเ  | เน | อายุ   | ปีที่    |
| ของใบอนุญาต |          | ิดของแร่ |       | ภทพื้นที่ | ื้อที่ | ประท  | ใบ    |
|            |          |        | ประท  |       | (ไ | านบัตร | อนุญาต |
| สัมปทาน     |          |        | านบัตร |       | ร่) | ที่เ    | สิ้นอายุ |
|            |          |        | (ฉบับ) |       |    | หลืออยู่ |       |
|            |          |        |       |       |    | (ปี)   |       |
+------------+----------+--------+-------+-------+----+-------+-------+
| บริษัท       | จ.สระบุรี  | ห      | 16    | พื้น    | 4  | 10    | 2561  |
| ปูนซิเมนต์ไทย |          | ินปูนเพื่อ |       | ที่ป่าไม้ | ,5 |       |       |
| จำกัด       |          | อุตส    |       |       | 80 |       |       |
| (มหาชน)    |          | าหกรรม |       |       |    |       |       |
|            |          | ป      |       |       |    |       |       |
|            |          | ูนซีเมนต์ |       |       |    |       |       |
+------------+----------+--------+-------+-------+----+-------+-------+
|            |          | ไพโ    | 1     | พื้น    | 94 | 20    | 2571  |
|            |          | รฟิลไลท์ |       | ที่ป่าไม้ |    |       |       |
+------------+----------+--------+-------+-------+----+-------+-------+
|            |          |        | 2     | พื้น    | 1  | 24    | 2575  |
|            |          |        |       | ที่ป่าไม้ | 82 |       |       |
+------------+----------+--------+-------+-------+----+-------+-------+
|            | จ.พิจิตร   | ยิปซัม   | 1     | พื้น    | 2  | 4     | 2555  |
|            |          |        |       | ที่ป่าไม้ | 98 |       |       |
+------------+----------+--------+-------+-------+----+-------+-------+
|            | จ.       | ยิปซัม   | 3     | พื้น    | 8  | 2     | 2553  |
|            | นครสวรรค์ |        |       | ที่ป่าไม้ | 56 |       |       |
+------------+----------+--------+-------+-------+----+-------+-------+
|            |          |        | 1     | พื้น    | 2  | 23    | 2574  |
|            |          |        |       | ที่ป่าไม้ | 97 |       |       |
+------------+----------+--------+-------+-------+----+-------+-------+
|            | จ.ลพบุรี   | เหล็ก   | 1     | พื้น    | 1  | 2     | 2553  |
|            |          |        |       | ที่ป่าไม้ | 93 |       |       |
+------------+----------+--------+-------+-------+----+-------+-------+
|            | จ.นครศ   | ห      | 19    | พื้น    | 5  | 2     | 2553  |
|            | รีธรรมราช | ินปูนเพื่อ |       | ที่ป่าไม้ | ,0 |       |       |
|            |          | อุตส    |       |       | 07 |       |       |
|            |          | าหกรรม |       |       |    |       |       |
|            |          | ป      |       |       |    |       |       |
|            |          | ูนซีเมนต์ |       |       |    |       |       |
+------------+----------+--------+-------+-------+----+-------+-------+
|            |          | ห      | 1     | พื้นที่กร | 1  | 7     | 2558  |
|            |          | ินดินดาน |       | รมสิทธิ์ | 50 |       |       |
|            |          | เพื่ออุตส |       |       |    |       |       |
|            |          | าหกรรม |       |       |    |       |       |
|            |          | ป      |       |       |    |       |       |
|            |          | ูนซีเมนต์ |       |       |    |       |       |
+------------+----------+--------+-------+-------+----+-------+-------+

+-----------+--------+----------+-------+------+----+-------+-------+
| เจ้าข      | ส      | ชนิดของแร่ | จำนวน | ป    | เน | อายุ   | ปีที่    |
| องใบอนุญาต | ถานที่ตั้ง |          |       | ระเภ | ื้อที่ | ประท  | ใบ    |
|           |        |          | ประท  | ทพื้นที่ | (ไ | านบัตร | อนุญาต |
| สัมปทาน    |        |          | านบัตร |      | ร่) | ที่เ    | สิ้นอายุ |
|           |        |          | (ฉบับ) |      |    | หลืออยู่ |       |
|           |        |          |       |      |    | (ปี)   |       |
+-----------+--------+----------+-------+------+----+-------+-------+
| บริษัทป     | จ      | ดินขาว    | 2     | พื้นท  | 3  | 3     | 2554  |
| ูนซิเมนต์ไทย | .ลำปาง | ถ่านห     |       | ี่ป่าไม้ | 61 |       |       |
| จำกัด      |        | ินบอลเคลย์ |       |      |    |       |       |
| (มหาชน)   |        |          |       |      |    |       |       |
+-----------+--------+----------+-------+------+----+-------+-------+
|           |        |          | 1     | พื้นท  | 2  | 6     | 2557  |
|           |        |          |       | ี่ป่าไม้ | 97 |       |       |
+-----------+--------+----------+-------+------+----+-------+-------+
|           | จ.สุรา  | ยิปซัม     | 1     | พื้น   | 78 | 4     | 2555  |
|           | ษฎร์ธานี |          |       | ที่กรร |    |       |       |
|           |        |          |       | มสิทธิ์ |    |       |       |
+-----------+--------+----------+-------+------+----+-------+-------+
| บริษัทเอสซีจี | จ.ลำพูน | ถ่านหิน    | 1     | พื้น   | 2  | 7     | 2558  |
| ซิเมนต์     |        |          |       | ที่กรร | 28 |       |       |
| จำกัด      |        |          |       | มสิทธิ์ |    |       |       |
+-----------+--------+----------+-------+------+----+-------+-------+
|           | จ.สุรา  | ยิปซัม     | 1     | พื้น   | 39 | 1     | 2552  |
|           | ษฎร์ธานี |          |       | ที่กรร |    |       |       |
|           |        |          |       | มสิทธิ์ |    |       |       |
+-----------+--------+----------+-------+------+----+-------+-------+
|           | จ      | ถ่านหิน    | 1     | พื้นท  | 2  | 24    | 2575  |
|           | .ลำปาง |          |       | ี่ป่าไม้ | 09 |       |       |
+-----------+--------+----------+-------+------+----+-------+-------+
| บริษัทป     | จ      | หินปูนเพื่อ  | 17    | พื้นท  | 4  | 10    | 2561  |
| ูนซิเมนต์ไทย | .ลำปาง | อ        |       | ี่ป่าไม้ | ,9 |       |       |
| (ลำปาง)   |        | ุตสาหกรรม |       |      | 87 |       |       |
| จำกัด      |        | ปูนซีเมนต์  |       |      |    |       |       |
+-----------+--------+----------+-------+------+----+-------+-------+
|           |        | หินด      | 3     | พื้นท  | 8  | 3     | 2554  |
|           |        | ินดานเพื่ออ |       | ี่ป่าไม้ | 44 |       |       |
|           |        | ุตสาหกรรม |       |      |    |       |       |
|           |        | ปูนซีเมนต์  |       |      |    |       |       |
+-----------+--------+----------+-------+------+----+-------+-------+
|           |        |          | 2     | พื้นท  | 5  | 10    | 2561  |
|           |        |          |       | ี่ป่าไม้ | 97 |       |       |
+-----------+--------+----------+-------+------+----+-------+-------+
| บริษัทป     | จ      | หินปูนเพื่อ  | 10    | พื้นท  | 2  | 19    | 2570  |
| ูนซิเมนต์ไทย | .สระบุรี | อ        |       | ี่ป่าไม้ | ,5 |       |       |
| (แก่งคอย)  |        | ุตสาหกรรม |       |      | 75 |       |       |
| จำกัด      |        | ปูนซีเมนต์  |       |      |    |       |       |
+-----------+--------+----------+-------+------+----+-------+-------+
|           |        | หินด      | 3     | พื้น   | 8  | 19    | 2570  |
|           |        | ินดานเพื่ออ |       | ที่กรร | 74 |       |       |
|           |        | ุตสาหกรรม |       | มสิทธิ์ |    |       |       |
|           |        | ปูนซีเมนต์  |       |      |    |       |       |
+-----------+--------+----------+-------+------+----+-------+-------+
| บริษัทป     | จ      | หินปูนเพื่อ  | 5     | พื้นท  | 9  | 22    | 2573  |
| ูนซิเมนต์ไทย | .สระบุรี | อ        |       | ี่ป่าไม้ | 54 |       |       |
| (ท่าหลวง)  |        | ุตสาหกรรม |       |      |    |       |       |
| จำกัด      |        | ปูนซีเมนต์  |       |      |    |       |       |
+-----------+--------+----------+-------+------+----+-------+-------+

บริษัทเจ้าของสัมปทานจะต้องปฏิบัติตามเงื่อนไขของใบอนุญาตสัมปทาน ตามกฎหมายที่เกี่ยวข้อง
ดังต่อไปนี้

  1) เงื่อนไขตามกฎหมายแร่

1.  ชำระเงินผลประโยชน์พิเศษเพื่อประโยชน์แก่รัฐเพื่อตอบแทนการอนุญาตสัมปทาน โดยชำระใน
    10 ปีแรก นับจากรับใบอนุญาต

2.  ทำเหมืองแร่ตามวิธีที่กำหนดในแผนผังโครงการทำเหมืองอย่างเคร่งครัด
    และชำระค่าภาคหลวงแร่ตามปริมาณที่ขุดขึ้นมาใช้งาน

3.  ปฏิบัติตามมาตรการด้านความปลอดภัยและอาชีวอนามัย โดยไม่ก่อให้เกิดอันตรายต่อพนักงาน
    พนักงานจ้างเหมา บุคคลภายนอก สิ่งแวดล้อม รวมถึงทรัพย์สินต่างๆ

4.  ปรับสภาพพื้นที่ที่ผ่านการทำเหมืองแร่แล้วให้อยู่ในสภาพปลอดภัย

5.  รายงานการทำเหมืองต่อกรมอุตสาหกรรมพื้นฐานและการเหมืองแร่ทุกเดือน

  2) เงื่อนไขตามกฎหมายป่าไม้

1.  ชำระเงินค่าปลูกป่าชดเชยในพื้นที่ที่มีการขุดแร่ขึ้นมาใช้งานในอัตราที่กฎหมายกำหนด

2.  ทำเหมืองแร่โดยควบคุมผลกระทบต่อสภาพป่าไม้และตัดต้นไม้ในพื้นที่ให้น้อยที่สุด

3.  เมื่อครบ 10 ปี ต้องประเมินผลภายหลังการทำเหมืองแร่ (Post Evaluation)
    และนำเสนอต่อคณะกรรมการสิ่งแวดล้อมแห่งชาติ

4.  ปฏิบัติตามเงื่อนไขที่กำหนดตามหนังสืออนุญาตให้เข้าทำประโยชน์ในพื้นที่ป่าไม้อย่างเคร่งครัด

  3) เงื่อนไขตามกฎหมายสิ่งแวดล้อม

1.  ปฏิบัติตามเงื่อนไขและมาตรการป้องกัน
    และแก้ไขผลกระทบต่อสิ่งแวดล้อมตามที่ได้กำหนดในรายงานการวิเคราะห์ผลกระทบสิ่งแวดล้อม
    (EIA)

2.  ดำเนินการฟื้นฟูสภาพแวดล้อมบริเวณพื้นที่เหมือง พร้อมทั้งจัดตั้งกองทุนฟื้นฟูสภาพแวดล้อม
    โดยจัดสรรงบประมาณเพื่อเป็นค่าใช้จ่ายในการดำเนินการ
    และรายงานความคืบหน้าต่อสำนักงานนโยบายและแผนทรัพยากรธรรมชาติและสิ่งแวดล้อมทุกปี

3.  ตรวจวัดคุณภาพอากาศ น้ำ เสียง และแรงสั่นสะเทือนบริเวณเหมือง
    และรายงานผลการตรวจวัดต่อสำนักงานนโยบายและแผนทรัพยากรธรรมชาติและสิ่งแวดล้อมทุกปี
    เพื่อตรวจสอบคุณภาพสิ่งแวดล้อมให้อยู่ในเกณฑ์ที่ราชการกำหนด

4.  การขออนุญาตประทานบัตรต้องจัดทำรายงานการวิเคราะห์ผลกระทบต่อสิ่งแวดล้อมนำเสนอต่อคณะกรรมการผู้ชำนาญการด้านเหมืองแร่
    และนำเสนอต่อคณะกรรมการสิ่งแวดล้อมแห่งชาติ

2.  ตลาดและภาวะการแข่งขัน

  2.1 นโยบายและลักษณะการตลาดของผลิตภัณฑ์และบริการที่สำคัญ

ปัจจุบันธุรกิจซิเมนต์มีโรงงานผลิตปูนซีเมนต์เทาในประเทศไทย 5 แห่ง ได้แก่ โรงงานท่าหลวง
โรงงานเขาวง และโรงงานแก่งคอย จังหวัดสระบุรี โรงงานทุ่งสง จังหวัดนครศรีธรรมราช
และโรงงานลำปาง จังหวัดลำปาง และในต่างประเทศ 1 แห่ง คือ โรงงานกัมปอต จังหวัดกัมปอต
ประเทศกัมพูชา โดยมีกำลังผลิตและส่วนแบ่งทางการตลาดในประเทศประมาณร้อยละ 42
ซึ่งมากที่สุดเมื่อเทียบกับผู้ผลิตในประเทศรายอื่นๆ

  ธุรกิจได้ให้ความสำคัญกับการผลิตสินค้าและบริการเพื่อตอบสนองความต้องการและความพึงพอใจของลูกค้า
  โดยใช้เทคโนโลยีการผลิตและควบคุมคุณภาพที่ทันสมัย
  รวมถึงประสบการณ์ในการผลิตที่มีมายาวนานกว่า 95 ปี
  เพื่อให้มั่นใจว่าผลิตภัณฑ์ของธุรกิจมีคุณภาพเหนือกว่ามาตรฐานทั่วไปและมีคุณภาพสูงกว่าผลิตภัณฑ์ของคู่แข่งขัน
  นอกจากนี้
  ธุรกิจเป็นผู้ผลิตปูนซีเมนต์ในประเทศเพียงรายเดียวที่มีสถาบันวิจัยและพัฒนาเป็นของตนเอง
  รวมทั้งเป็นผู้ผลิตปูนซีเมนต์รายแรกและรายเดียวในประเทศไทยที่ริเริ่มการเคลือบชั้นพลาสติกที่ชั้นกระดาษในถุงปูนซีเมนต์เพื่อรักษาคุณภาพของปูนซีเมนต์ให้มีความใหม่สดและสามารถป้องกันการแตกเสียหายได้เพิ่มขึ้น
  และจากความมุ่งมั่นของธุรกิจในการตอบสนองความต้องการลูกค้าอย่างต่อเนื่อง ในปี 2551
  ธุรกิจได้ออกผลิตภัณฑ์ใหม่ คือ ปูนซีเมนต์ตรา “ซูเปอร์”
  ซึ่งเป็นนวัตกรรมทางเลือกใหม่สำหรับลูกค้าที่ต้องการใช้ปูนซีเมนต์คุณภาพดีในราคาประหยัด
  เหมาะสำหรับสภาวะเศรษฐกิจในยุคปัจจุบัน นอกจากนี้
  ธุรกิจยังมีทีมผู้เชี่ยวชาญที่บริการให้คำปรึกษากับลูกค้าในกระบวนการผลิต การควบคุมคุณภาพ
  การลดต้นต้นทุน รวมถึงการให้คำแนะนำและแก้ไขปัญหาที่อาจจะเกิดขึ้นจากการใช้ผลิตภัณฑ์
  ซึ่งลูกค้าสามารถแจ้งปัญหามาที่ศูนย์รับข้อร้องเรียนของธุรกิจได้ด้วย

  ธุรกิจมีการดำเนินกิจกรรมทางการตลาดและกิจกรรมเพื่อสาธารณประโยชน์ที่สำคัญมากมาย เช่น
  การจัดกิจกรรมเพื่อการศึกษา อาทิ “งานคอนกรีตพลังช้าง”
  ซึ่งเป็นโครงการที่จัดขึ้นเพื่อเสริมสร้างความรู้และพัฒนาทักษะเกี่ยวกับคอนกรีตเทคโนโลยี
  การมอบปูนซีเมนต์เพื่อพัฒนาฝีมือแรงงานช่างก่อสร้าง
  การมอบปูนซีเมนต์เพื่อใช้ประกอบการเรียนการสอนของกรมอาชีวศึกษาและมหาวิทยาลัยต่างๆ
  โครงการสนับสนุนด้านกีฬา โดยจัดการแข่งขัน “ศึกมวยปูนเสือ มวยไทยพันธุ์แท้”
  และการดำเนินกิจกรรมสาธารณประโยชน์ อาทิ การสร้างฝายชะลอน้ำตามแนวทางพระราชดำริ
  การสนับสนุนโครงการค่ายอาสาพัฒนาชนบทของนิสิตนักศึกษาและสถาบันการศึกษาต่างๆ
  ทั่วประเทศ รวมทั้งการสร้างถาวรวัตถุร่วมกับกรมพัฒนาฝีมือแรงงาน
  ซึ่งเป็นกิจกรรมที่ทำอย่างต่อเนื่องทุกปี

  ด้านการจัดจำหน่ายสินค้า ธุรกิจมีสัดส่วนปริมาณการจำหน่ายในประเทศร้อยละ 56
  และสัดส่วนการจำหน่ายในต่างประเทศร้อยละ 44
  โดยการจำหน่ายสินค้าในประเทศจะผ่านช่องทางการจัดจำหน่ายหลัก 3 ช่องทาง คือ
  การขายผ่านผู้แทนจำหน่าย การขายให้กับบริษัทในเอสซีจี เพื่อผลิตผลิตภัณฑ์ต่อเนื่อง อาทิ
  คอนกรีตผสมเสร็จ กระเบื้องมุงหลังคา แผ่นพื้นสำเร็จรูป เป็นต้น
  และการขายตรงให้ผู้ผลิตผลิตภัณฑ์คอนกรีตและบริษัทผู้รับเหมาขนาดใหญ่

  สำหรับการส่งออกไปยังต่างประเทศ ธุรกิจได้มอบหมายให้บริษัทค้าสากลซิเมนต์ไทย จำกัด
  ซึ่งเป็นบริษัทในเอสซีจี เป็นตัวแทนในการดำเนินการส่งออกผลิตภัณฑ์
  ทั้งในรูปของปูนเม็ดที่ส่งเป็นวัตถุดิบในการผลิตปูนซีเมนต์ของผู้นำเข้า
  และในรูปของปูนซีเมนต์ผงสำหรับผู้ใช้งาน โดยมีตลาดส่วนใหญ่อยู่ในอเมริกา เอเชียใต้
  เอเชียตะวันออกเฉียงใต้ และแอฟริกา
  ซึ่งยังมีความต้องการนำเข้าทั้งปูนเม็ดและปูนซีเมนต์ผงเป็นปริมาณมากและสูงขึ้นอย่างต่อเนื่อง
  ธุรกิจมีความได้เปรียบคู่แข่งจากภูมิภาคอื่นของโลกที่จะส่งปูนซีเมนต์เข้ามาในภูมิภาคเอเชียใต้และเอเชียตะวันออกเฉียงใต้
  โดยเฉพาะในด้านต้นทุนการขนส่งทางเรือ
  นอกเหนือไปจากความเป็นผู้นำในด้านต้นทุนการผลิตที่ต่ำในระดับแนวหน้าในภูมิภาค

  2.2 ภาวะการแข่งขันและกำลังผลิต

  ในปี 2551 ที่ผ่านมา ความต้องการใช้ปูนซีเมนต์ในประเทศได้รับผลกระทบอย่างมาก
  ทั้งจากปัจจัยทางด้านการเมือง ความผันผวนของราคาเชื้อเพลิงและวัตถุดิบ
  และวิกฤตทางการเงินของประเทศสหรัฐอเมริกา
  ส่งผลให้ความเชื่อมั่นของผู้บริโภคและการลงทุนภายในประเทศของภาคเอกชนชะลอตัวลง
  และปริมาณการส่งออกปูนซีเมนต์ไปยังประเทศต่างๆ ลดลง
  ซึ่งเป็นปัจจัยที่ส่งผลให้การแข่งขันภายในประเทศมีความรุนแรงมากขึ้น อย่างไรก็ตาม
  ธุรกิจยังคงเน้นกลยุทธ์การดำเนินธุรกิจเพื่อรักษาความเป็นผู้นำ
  โดยหลีกเลี่ยงการแข่งขันด้านราคาและมุ่งเน้นการพัฒนาคุณภาพสินค้าและบริการ
  โดยได้พัฒนาและวางตลาดผลิตภัณฑ์ใหม่อย่างต่อเนื่อง การสร้างความสัมพันธ์ที่ดีกับลูกค้า
  การสร้างศักยภาพในการแข่งขันและลดต้นทุนให้กับลูกค้า
  ตลอดจนการเพิ่มเครือข่ายการจัดจำหน่ายให้ครอบคลุมลูกค้าทุกกลุ่ม
  เพื่อให้ลูกค้าได้รับความพึงพอใจในสินค้าและบริการ
  ตลอดจนมีความสะดวกสบายในการหาซื้อสินค้าจากธุรกิจมากที่สุด

  ผู้ผลิตปูนซีเมนต์เทาในประเทศมีดังนี้

  ล้านตันต่อปี

  1) บริษัทเอสซีจี ซิเมนต์ จำกัด 23.2

  2) บริษัทปูนซีเมนต์นครหลวง จำกัด (มหาชน) 14.5

  3) บริษัททีพีไอโพลีน จำกัด (มหาชน) 9.0

  4) บริษัทปูนซีเมนต์เอเชีย จำกัด (มหาชน) 4.8

  5) บริษัทชลประทานซีเมนต์ จำกัด (มหาชน) 2.3

  6) บริษัทภูมิใจไทยซีเมนต์ จำกัด 0.9

  7) บริษัทซีเม็กซ์ (ประเทศไทย) จำกัด 0.7

  8) บริษัทไทยสถาปนา จำกัด 0.1

  9) บริษัทสามัคคีซีเมนต์ จำกัด 0.1

  รวมกำลังผลิตทั้งประเทศ 55.6

3. การจัดหาผลิตภัณฑ์หรือบริการ

  3.1 ลักษณะการจัดให้ได้มาซึ่งผลิตภัณฑ์

+--------+-----+--------------------+---------+---------------------+
| ชนิด    | จำ  | วิธีการจัดหา          | ใน      | หมายเหตุ             |
|        | นวน |                    | ประเทศ/ |                     |
|        |     |                    | ต่า      |                     |
|        | ผ   |                    | งประเทศ |                     |
|        | ู้ขาย |                    |         |                     |
+--------+-----+--------------------+---------+---------------------+
| วัต     |     |                    |         |                     |
| ถุดิบหลัก |     |                    |         |                     |
+--------+-----+--------------------+---------+---------------------+
| หินปูน   | -   | -                  | 100%/0% | มีแหล่งวัตถุดิบ          |
|        |     |                    |         | และดำเนินการผลิตเอง   |
+--------+-----+--------------------+---------+---------------------+
| ห      | -   | ทำสัญญ              | 100%/0% | มีแหล่งวัตถุดิบของตนเอง  |
| ินดินดาน |     | าจ้างเหมาผลิตระยะยาว |         | การผลิต              |
|        |     | กับผู้รับเหมาภายนอก    |         | ใช้จ้างเ              |
|        |     |                    |         | หมาโดยทำสัญญาระยะยาว |
+--------+-----+--------------------+---------+---------------------+
| ทราย   | ประ | จัดซื้อ               | 100%/0% | มีแหล่งท              |
|        | มาณ | เป็นครั้งคราวจากผู้ขายที่ |         | รายของตนเองซึ่งเก็บเป็น |
|        | 3   | ซ                  |         | แหล่งสำรอง           |
|        | ราย | ื้อขายกันมาเป็นเวลานาน |         | ปัจจุบันซื้อจากผู้ขาย      |
|        |     |                    |         | ภายนอกมาใช้          |
+--------+-----+--------------------+---------+---------------------+
| Clay   | ประ | ทำสัญญ              | 100%/0% | มีแหล่ง Clay ของตนเอง |
|        | มาณ | าจ้างเหมาผลิตระยะยาว |         | ปัจจุบันจ้างเหมาภายนอก  |
|        | 3   | กับผู้รับเหมาภายนอก    |         | ผลิตโดยทำสัญญาระยะยาว |
|        | ราย |                    |         | และซื้อ               |
|        |     |                    |         | จากผู้ขายภายนอกบางส่วน |
+--------+-----+--------------------+---------+---------------------+
| ดินลูกรัง | ประ | จัดซื้อ               | 100%/0% | มีแหล่งล              |
|        | มาณ | เป็นครั้งคราวจากผู้ขายที่ |         | ูกรังของตนเองซึ่งเก็บเป็น |
|        | 4   | ซ                  |         | แหล่งสำรอง           |
|        | ราย | ื้อขายกันมาเป็นเวลานาน |         | ปัจจุบันซื้อจากผู้ขาย      |
|        |     |                    |         | ภายนอกมาใช้          |
+--------+-----+--------------------+---------+---------------------+
| ยิปซัม   | ประ | จัดหาโดย            | 100%/0% | ป                   |
|        | มาณ | ทำสัญญาซื้อขายระยะยาว |         | ัจจุบันซื้อจากผู้ขายภายนอก |
|        | 6   | และผลิต             |         | แล                  |
|        | ราย | บางส่วนจากแหล่งตนเอง |         | ะผลิตจากแหล่งของตนเอง |
+--------+-----+--------------------+---------+---------------------+
| กระดา  | 2   | ซื้อจากบริษัทในเอสซีจี   | 90%/10% | จัดหาต่างประเทศผ่าน    |
| ษคราฟท์ | ราย |                    |         | SCT                 |
+--------+-----+--------------------+---------+---------------------+
| เ      |     |                    |         |                     |
| ชื้อเพลิง |     |                    |         |                     |
+--------+-----+--------------------+---------+---------------------+
| ลิกไนต์  | ประ | จัดหาโดย            | 100%/0% | ผลิตจากแหล่งตนเอง     |
|        | มาณ | ทำสัญญาซื้อขายระยะยาว |         | และจากผู้ขายภายนอก    |
|        |     |                    |         |                     |
|        | 3   |                    |         |                     |
|        | ราย |                    |         |                     |
+--------+-----+--------------------+---------+---------------------+
| Pet    | 1   | จัดหาโดย            | 0%/100% | จัดหาผ่าน SCT         |
| roleum | ราย | ทำสัญญาซื้อขายระยะยาว |         |                     |
| Coke   |     |                    |         |                     |
+--------+-----+--------------------+---------+---------------------+
| ถ่านหิน  | 5   | จัดหาโดย            | 0%/100% | จัดหาผ่าน SCT         |
|        | ราย | ทำสัญญาซื้อขายระยะยาว |         | และจากผู้ขายภายนอก    |
|        |     | และจัดซื้อเป็นครั้งคราว  |         |                     |
+--------+-----+--------------------+---------+---------------------+
| น      | 4   | จัดซื้อเป็นครั้งคราว     | 100%/0% |                     |
| ้ำมันเตา | ราย |                    |         |                     |
+--------+-----+--------------------+---------+---------------------+
| B      | 18  | จัดหาโดย            | 100%/0% | จัดหาจากผู้ขายภายนอก   |
| iomass | ราย | ทำสัญญาซื้อขายระยะยาว |         |                     |
| เช่น    |     | และจัดซื้อเป็นครั้งคราว  |         |                     |
| แกลบ   |     |                    |         |                     |
| กะ     |     |                    |         |                     |
| ลาปาล์ม |     |                    |         |                     |
| ขี้เลื่อย  |     |                    |         |                     |
| เป็นต้น  |     |                    |         |                     |
+--------+-----+--------------------+---------+---------------------+

  3.2 การดำเนินงานด้านสิ่งแวดล้อม

ธุรกิจซิเมนต์ได้ดำเนินงานด้านสิ่งแวดล้อม ดังนี้

  1) การรักษาสภาพแวดล้อม

1.  โรงงานสีเขียวและสะอาด:
    ธุรกิจได้กำหนดเป็นนโยบายให้โรงงานปูนซีเมนต์และโรงงานคอนกรีตผสมเสร็จทุกแห่งของธุรกิจดำเนินการปรับปรุงพัฒนาเขตโรงงานและเหมืองให้เป็นพื้นที่สีเขียว
    และให้มีความสะอาด ลดการฟุ้งกระจายของฝุ่นละออง
    ซึ่งจะช่วยป้องกันไม่ให้เกิดผลกระทบต่อชุมชนและสิ่งแวดล้อม นอกจากนี้
    เพื่อเป็นการรณรงค์สร้างจิตสำนึกแก่พนักงานในการมีส่วนร่วมรักษาสภาพแวดล้อม
    ธุรกิจได้ริเริ่มจัดโครงการ Do It Clean และโครงการ Do It Green ขึ้นในปี 2547
    และ 2548 ตามลำดับ และได้ดำเนินการต่อเนื่องมาจนถึงปัจจุบัน

2.  การควบคุมฝุ่นละออง: ธุรกิจมีการติดตั้งเครื่องดักฝุ่นแบบไฟฟ้าสถิต (Electrostatic
    Precipitator) ซึ่งเป็นระบบดักฝุ่นที่ทันสมัยที่สุดในปัจจุบัน และเครื่องดักฝุ่นแบบถุงกรอง
    (Bag Filter) ในทุกจุดของระบบการผลิตที่เป็นแหล่งกำเนิดฝุ่น
    และมีแผนการบำรุงรักษาอุปกรณ์แบบป้องกัน (Preventive Maintenance)
    เพื่อให้สามารถทำงานได้อย่างมีประสิทธิภาพตลอดเวลา
    และมีการจัดสร้างยุ้งเก็บวัตถุดิบและระบบลำเลียงวัตถุดิบแบบปิดเพื่อลดการฟุ้งกระจายของฝุ่นละออง
    สำหรับการทำเหมืองนั้นได้นำวิธีการทำเหมืองหินที่เป็นมิตรกับสิ่งแวดล้อมด้วยวิธีการ
    Semi-Open Cut Mining มาประยุกต์ใช้ ซึ่งนับเป็นการทำเหมืองที่ทันสมัย โดยหลักการ คือ
    เริ่มเปิดทำเหมืองจากบริเวณพื้นที่ยอดของภูเขาลงไปในแนวลึกซึ่งมีลักษณะเป็นขั้นบันได
    ส่วนด้านนอกยังคงลักษณะภูเขาล้อมรอบไว้เช่นเดิม
    ซึ่งวิธีการนี้จะช่วยลดผลกระทบด้านทัศนียภาพ
    อีกทั้งยังสามารถป้องกันเสียงดังและฝุ่นฟุ้งกระจายออกสู่ภายนอก
    และในระหว่างขั้นตอนการทำเหมืองจะมีการฉีดพรมน้ำบริเวณปากอ่างรับวัตถุดิบ การโปรยกอง
    และมีการฉีดพรมน้ำที่วัตถุดิบและเส้นทางลำเลียง เพื่อป้องกันฝุ่นฟุ้งกระจายในขั้นตอนการขนส่ง
    สำหรับพื้นที่ที่ผ่านการทำเหมืองแล้ว
    ธุรกิจได้ดำเนินการฟื้นฟูสภาพพื้นที่ให้กลับคืนสู่สภาพธรรมชาติ
    โดยการปรับสภาพพื้นที่และเพาะปลูกต้นไม้
    ซึ่งพันธุ์ไม้ที่เลือกใช้โดยส่วนใหญ่จะเป็นพันธุ์ไม้ท้องถิ่นดั้งเดิม
    เพื่อให้สภาพพื้นที่เมื่อสิ้นสุดการทำเหมืองแล้วกลับไปสู่สภาพใกล้เคียงกับระบบนิเวศน์เดิมให้มากที่สุด

3.  การใช้น้ำ: น้ำที่ใช้ในการลดอุณหภูมิของก๊าซร้อนจากกระบวนการเผาปูนซีเมนต์
    และหล่อเย็นเครื่องจักรจะหมุนเวียนกลับมาใช้ทั้งหมด (Closed Circuit System)
    โดยไม่มีการปล่อยออกนอกโรงงาน ซึ่งเป็นการใช้น้ำอย่างคุ้มค่า
    และไม่ก่อให้เกิดผลกระทบต่อสิ่งแวดล้อม

4.  การติดตามตรวจสอบคุณภาพสิ่งแวดล้อม:
    นอกจากการติดตั้งเครื่องจักรและอุปกรณ์ที่มีประสิทธิภาพเพื่อควบคุมคุณภาพสิ่งแวดล้อมจากกระบวนการผลิตให้อยู่ในระดับที่เท่ากับหรือดีกว่ามาตรฐานที่ราชการกำหนดแล้ว
    ธุรกิจได้ติดตามตรวจสอบคุณภาพอากาศที่ระบายออกจากปล่องโรงงาน
    คุณภาพอากาศในบรรยากาศบริเวณชุมชนรอบโรงงาน
    และคุณภาพอากาศในสถานที่ทำงานอย่างต่อเนื่องตามมาตรการที่กำหนดในรายงานการวิเคราะห์ผลกระทบสิ่งแวดล้อม
    นอกจากนี้ ยังได้มีการติดตั้งระบบตรวจสอบคุณภาพอากาศจากปล่องแบบอัตโนมัติ
    (Continuous Emission Monitoring Systems : CEMS) ที่ปล่องหม้อเผา
    โดยกำหนดให้มีการติดตั้งให้ครบทุกปล่องหม้อเผาภายในปี 2552 นอกจากนี้
    ยังมีรถติดตามตรวจสอบคุณภาพอากาศแบบเคลื่อนที่
    รวมทั้งมีห้องปฏิบัติการสิ่งแวดล้อมเพื่อคอยเฝ้าระวังการดำเนินงานของธุรกิจมิให้ส่งผลกระทบต่อสิ่งแวดล้อม

5.  โครงการรักษ์น้ำเพื่ออนาคต: ธุรกิจได้นำแนวพระราชดำริในการอนุรักษ์ต้นน้ำ
    โดยการสร้างฝายชะลอน้ำ (Check Dam)
    ในบริเวณรอบโรงงานที่เคยเป็นป่าเสื่อมโทรมมาก่อน
    รวมถึงให้การสนับสนุนและร่วมมือกับชุมชนในการสร้างฝายชะลอน้ำในพื้นที่โดยรอบชุมชน
    ซึ่งฝายชะลอน้ำจะช่วยในการชะลอการไหลของน้ำในช่วงน้ำหลากในฤดูฝน
    เพิ่มความชุ่มชื้นในดิน ป้องกันไฟป่า เพิ่มแหล่งเก็บกักน้ำให้กับชุมชนในฤดูแล้ง
    และยังช่วยเพิ่มความอุดมสมบูรณ์ให้กับสภาพป่า

  2) การอนุรักษ์ทรัพยากรธรรมชาติ

  2.1) การใช้เชื้อเพลิงและวัตถุดิบทดแทน:
  ธุรกิจได้นำวัสดุเหลือใช้และของเสียจากภาคอุตสาหกรรมมาใช้เป็นเชื้อเพลิงและวัตถุดิบทดแทนในการผลิตปูนซีเมนต์
  ซึ่งนอกจากจะช่วยลดการใช้ทรัพยากรธรรมชาติแล้วยังเป็นการช่วยประเทศชาติกำจัดของเสียจากอุตสาหกรรมอีกด้วย
  ปัจจุบันโรงงานผลิตปูนซีเมนต์เทาทุกโรงงานของธุรกิจได้รับใบอนุญาตประกอบกิจการโรงงานปรับคุณภาพของเสียรวม
  (ลำดับที่ 101) จากกระทรวงอุตสาหกรรม
  โดยเป็นบริษัทแห่งแรกของประเทศไทยที่ได้รับอนุญาตดังกล่าว ในปี 2551
  โรงงานปูนซีเมนต์ของเอสซีจีสามารถนำวัสดุเหลือใช้และของเสียจากอุตสาหกรรมมาใช้กำจัดในหม้อเผาปูนซีเมนต์ได้
  โดยสามารถทดแทนเชื้อเพลิงฟอสซิลได้ประมาณ 2 เปอร์เซนต์ ซึ่งยังไม่รวมเถ้าลอย
  (Pulverized Fuel Ash) ที่บริษัทผลิตภัณฑ์และวัตถุก่อสร้าง จำกัด
  ได้นำมาใช้เป็นวัตถุดิบทดแทนสำหรับการผลิตคอนกรีตผสมเสร็จอีกจำนวนกว่า 680,000 ตัน
  พบว่าในปัจจุบันมีโรงงานอุตสาหกรรมหลายประเภทจำนวนมากกว่า 700 โรงงาน
  ได้ดำเนินการติดต่อเพื่อให้บริษัทในธุรกิจซิเมนต์รับวัสดุเหลือใช้และกากของเสียจากกระบวนการผลิตมากำจัด

  2.2) การใช้เชื้อเพลิงสะอาด: ธุรกิจได้นำเชื้อเพลิงสะอาดจำพวกเชื้อเพลิงชีวมวล
  (Biomass) เช่น แกลบ ขี้เลื่อย เปลือกไม้ ซังข้าวโพด และกะลาปาล์ม
  มาทดแทนการใช้เชื้อเพลิงประเภทฟอสซิล โดยในปี 2551
  ธุรกิจสามารถนำเชื้อเพลิงชีวมวลดังกล่าวมาใช้ทดแทนเชื้อเพลิงประเภทฟอสซิลได้ประมาณ 13
  เปอร์เซนต์ นอกจากนี้ ยังได้ใช้เงินลงทุนประมาณ 35 ล้านบาท
  ในการติดตั้งชุดเครื่องจักรที่เกี่ยวข้อง เช่น ชุดป้อนเชื้อเพลิงแกลบเข้า Pre-Calciner
  ของหม้อเผา และชุดย่อยเศษไม้สำหรับหม้อเผา

  2.3) การใช้พลังงานอย่างมีประสิทธิภาพ:
  ธุรกิจมีการสำรวจการใช้พลังงานของแต่ละโรงงานและดำเนินการปรับปรุงประสิทธิภาพเครื่องจักร
  เพื่อลดการใช้พลังงานไฟฟ้าและความร้อนในกระบวนการผลิตอย่างต่อเนื่อง
  ซึ่งปริมาณการใช้พลังงานไฟฟ้าและพลังงานความร้อนนั้นถูกกำหนดเป็นตัวชี้วัดเพื่อประเมินประสิทธิภาพของกระบวนการผลิตปูนซีเมนต์

  2.4)
  การนำเอาพลังงานความร้อนเหลือทิ้งจากกระบวนการผลิตปูนซีเมนต์มาใช้ประโยชน์ในการผลิตกระแสไฟฟ้า
  (Waste Heat Power Generation) ซึ่งในปี 2551
  ได้ดำเนินการก่อสร้างและติดตั้งเครื่องผลิตกระแสไฟฟ้าจากความร้อนเหลือทิ้งแล้วเสร็จจำนวน 3
  โครงการ ทำให้สามารถลดการซื้อไฟฟ้าได้ประมาณ 6 เปอร์เซนต์ และในปี 2552
  อยู่ระหว่างการติดตั้งจำนวนที่เหลืออยู่อีก 4 โครงการ
  โดยโครงการดังกล่าวใช้เงินลงทุนทั้งสิ้นประมาณ 5,850 ล้านบาท
  เมื่อแล้วเสร็จทุกโครงการคาดว่าจะลดค่าไฟฟ้าได้ประมาณ 1,500 ล้านบาท/ปี
  เมื่อเดินเต็มกำลังผลิต นอกจากนี้
  ยังช่วยลดปริมาณก๊าซคาร์บอนไดออกไซด์ของประเทศได้ประมาณ 100,000 ตัน/ปี

  3) การพัฒนาสู่ความยั่งยืน

  3.1) สนับสนุนชุมชนและสังคม: นอกจากการรักษาสิ่งแวดล้อมอย่างเคร่งครัดแล้ว
  ธุรกิจได้ดำเนินงานด้านชุมชนสัมพันธ์กับชุมชนรอบโรงงานอย่างต่อเนื่อง
  โดยได้ดำเนินการสำรวจความต้องการและความพึงพอใจของชุมชนที่มีต่อธุรกิจเป็นประจำทุกปี
  เพื่อนำมาวางแผนการดำเนินงานให้ตรงกับความต้องการของชุมชนมากที่สุด
  ด้วยความมุ่งหวังที่จะให้ธุรกิจเป็นส่วนหนึ่งในการช่วยสนับสนุนและพัฒนาชุมชน
  รวมถึงการจัดกิจกรรมเพื่อสาธารณประโยชน์
  โดยมุ่งมั่นที่จะพัฒนาชุมชนท้องถิ่นด้วยการสร้างสรรค์และการมีส่วนร่วมในกิจกรรมต่างๆ
  เพื่อยกระดับคุณภาพชีวิตให้แก่ประชาชนและสังคมโดยรอบ ได้แก่ โครงการ One Cell One
  Project (OCOP) สำหรับการดำเนินงานชุมชนสัมพันธ์ กิจกรรมส่งเสริมการศึกษา เช่น
  เสริมสร้างความรู้ด้านงานก่อสร้าง
  และมอบปูนซีเมนต์เพื่อใช้ประกอบการเรียนการสอนของกรมอาชีวศึกษาและมหาวิทยาลัยต่างๆ
  ทั่วประเทศ กิจกรรมช่วยเหลือสังคม เช่น บริจาคปูนซีเมนต์เพื่อซ่อมแซมอาคารโรงเรียน
  การบริจาคสิ่งของช่วยเหลือผู้ประสบอุทกภัย รวมทั้งดำเนินกิจกรรมสาธารณประโยชน์ต่างๆ เช่น
  บริจาคปูนซีเมนต์ให้นักศึกษาของมหาวิทยาลัยในการออกค่ายอาสาพัฒนาชนบท เป็นต้น
  และการจัดกิจกรรมส่งเสริมการกีฬา เช่น ศึกชิงแชมป์สุดยอดมวยไทยพันธุ์แท้

2.  การดูแลพนักงาน: ธุรกิจเชื่อมั่นว่าพนักงานเป็นทรัพยากรที่มีค่าสูงสุดขององค์กร จึงได้ให้
    ความสำคัญอย่างยิ่งในสวัสดิการและคุณภาพชีวิตของพนักงาน รวมถึงการดูแลสุขภาพอนามัย
    และความปลอดภัยในการทำงานของผู้ปฏิบัติงานทุกคน โดยส่งเสริมให้มีการปรับปรุง
    สภาพแวดล้อมในการทำงาน และพัฒนาความรู้ความเข้าใจ รวมทั้งสร้างจิตสำนึกด้านความ
    ปลอดภัยให้กับผู้ปฏิบัติงาน ทั้งนี้ โดยมุ่งหวังให้ผู้ปฏิบัติงานทุกคนสามารถปฏิบัติงานโดยปลอด
    อุบัติเหตุ นอกจากนี้ ธุรกิจยังได้กำหนดวิธีการปฏิบัติงานที่ปลอดภัยให้คู่ธุรกิจทุกคนปฏิบัติตาม
    เพื่อป้องกันการเกิดอุบัติเหตุต่างๆ ที่จะเกิดขึ้น

3.  ระบบการจัดการ:
    เพื่อให้การจัดการด้านสิ่งแวดล้อมและความปลอดภัยเป็นไปอย่างมีประสิทธิภาพ
    และเป็นระบบพื้นฐานในการดำเนินงาน
    จึงกำหนดให้ทุกบริษัทดำเนินการตามระบบการจัดการสิ่งแวดล้อม (ISO 14001)
    และระบบการจัดการอาชีวอนามัยและความปลอดภัย (มอก. 18001)
    โดยมีการทบทวนและตรวจประเมินประสิทธิผลของระบบการจัดการอย่างต่อเนื่อง ทั้งนี้
    บริษัทปูนซิเมนต์ไทย (ท่าหลวง) จำกัด
    เป็นโรงงานแห่งแรกในประเทศไทยที่ได้รับการรับรองระบบการจัดการครบทุกมาตรฐาน ทั้ง
    ISO 9001, ISO 14001 และ มอก. 18001
    และในปัจจุบันโรงงานผลิตปูนซีเมนต์เทาของธุรกิจทุกโรงงานได้รับการรับรองระบบการจัดการครบทุกมาตรฐาน
    นอกเหนือจากการนำระบบมาตรฐานมาใช้งานแล้ว
    ธุรกิจยังได้ร่วมมือกับสถาบันสิ่งแวดล้อมไทยจัดทำโครงการนำร่องในการนำห่วงโซ่อุปทานสีเขียว
    (Greening the Supply Chain) มาดำเนินการเพื่อช่วยเหลือ พัฒนาปรับปรุง Supplier
    ขนาดกลางถึงขนาดเล็กให้มีการดำเนินงานที่เป็นมิตรกับสิ่งแวดล้อมมากขึ้น
    โดยไม่เป็นการเพิ่มต้นทุนการผลิต
    และโครงการศึกษาผลกระทบตลอดวงจรชีวิตของผลิตภัณฑ์ปูนซีเมนต์ (Life Cycle
    Assessment) เพื่อใช้เป็นข้อมูลพื้นฐานของประเทศไทยในการนำข้อมูลไปใช้งานต่อไป

4.  รางวัลที่ได้รับ:
    จากการที่ธุรกิจได้ให้ความสำคัญกับการบริหารองค์กรและการจัดการอย่างมีคุณภาพ
    คำนึงถึงความพอใจและความผาสุกของผู้มีส่วนได้ส่วนเสีย (Stakeholders) ทั้งลูกค้า คู่ค้า
    ผู้ถือหุ้น พนักงาน และสังคม ทำให้บริษัทปูนซิเมนต์ไทย (ทุ่งสง) จำกัด เป็นผู้ผลิตปูนซีเมนต์
    รายแรกของโลกและบริษัทรายแรกของคนไทยที่ได้รับรางวัล Deming Application Prize
    ประจำปี 2545 จาก สมาพันธ์นักวิทยาศาสตร์และวิศวกรแห่งประเทศญี่ปุ่น (JUSE) ซึ่งถือเป็น
    สุดยอดรางวัลด้านการจัดการควบคุมคุณภาพทั่วทั้งองค์กร (Total Quality Management:
    TQM) ที่มีชื่อเสียงและได้รับการยอมรับอย่างกว้างขวางทั่วโลก และในปีถัดมา
    บริษัทสยามอุตสาหกรรมวัสดุทนไฟ จำกัด ก็เป็นผู้ผลิตอิฐทนไฟรายแรกของโลกที่ได้รับรางวัล
    Deming Application Prize ประจำปี 2546 นอกจากนี้
    การที่ธุรกิจให้ความสำคัญต่อสังคมและสิ่งแวดล้อมอย่างต่อเนื่อง
    ทำให้ธุรกิจได้รับการยอมรับจากชุมชนและหน่วยงานทั้งภาครัฐและเอกชน
    ดังจะเห็นได้จากรางวัลต่างๆ ที่ได้รับ ไม่ว่าจะเป็นรางวัลอุตสาหกรรมดีเด่น (Prime
    Minister Awards)
    ด้านรักษาคุณภาพสิ่งแวดล้อมและด้านการเพิ่มผลผลิตจากกระทรวงอุตสาหกรรม
    รางวัลการปฏิบัติตามมาตรการลดผลกระทบสิ่งแวดล้อมจากกระทรวงวิทยาศาสตร์
    เทคโนโลยีและสิ่งแวดล้อม รางวัลสถานประกอบการดีเด่นด้านความปลอดภัยในการทำงาน
    (Safety Awards) จากกระทรวงแรงงานและสวัสดิการสังคม และรางวัล Occupational
    Safety/Health Awards จาก National Safety Council ของสหรัฐอเมริกา
    ซึ่งแสดงให้เห็นถึงความมุ่งมั่นในการพัฒนาและปรับปรุงระบบการจัดการในทุกด้านให้มีประสิทธิภาพสูงสุด

    4. งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

  ไม่มี

เอสซีจี ผลิตภัณฑ์ก่อสร้าง

1.  ลักษณะผลิตภัณฑ์หรือบริการ

แบ่งประเภทของสินค้าและบริการในธุรกิจผลิตภัณฑ์ก่อสร้างได้ดังนี้

1.  สินค้าหลังคา เช่น กระเบื้องหลังคาไฟเบอร์ซิเมนต์ กระเบื้องหลังคาคอนกรีต
    และกระเบื้องหลังคาเซรามิก

2.  กระเบื้องเซรามิกปูพื้นและบุผนัง

3.  แผ่นฝ้าและผนัง

4.  ผลิตภัณฑ์คอนกรีต เช่น บล็อกปูถนน กระเบื้องคอนกรีตปูพื้นและบุผนัง

5.  อื่นๆ เช่น ฉนวนกันความร้อน

2.  ตลาดและภาวะการแข่งขัน

  2.1 กลยุทธ์ในการแข่งขัน

  หลีกเลี่ยงการแข่งขันด้านราคากับผู้ผลิตรายอื่น
  แต่จะมุ่งเน้นในการพัฒนาผลิตภัณฑ์ให้สามารถตอบสนองต่อความต้องการของผู้บริโภค
  โดยใส่ใจกับการควบคุมคุณภาพในทุกขั้นตอนโดยใช้มาตรฐานการจัดการระดับโลก
  และปฏิบัติตามมาตรการรักษาสิ่งแวดล้อมอย่างเคร่งครัด สะท้อนให้เห็นจากการได้รับรางวัล
  Deming Application Prize จากสมาพันธ์นักวิทยาศาสตร์และวิศวกรแห่งประเทศญี่ปุ่น
  (JUSE) ของบริษัทเซรามิคอุตสาหกรรมไทย จำกัด
  และพัฒนาช่องทางการจัดจำหน่ายสินค้าระบบหลังคา และกระเบื้องเซรามิกในรูปแบบของ
  Roofing Center และ COTTO Tiles Studio ตามลำดับ ให้สามารถให้บริการได้ในลักษณะ
  One-Stop Shop, One-Stop Service
  เพื่อตอบสนองรูปแบบการดำเนินชีวิตของผู้บริโภคได้ครบถ้วนยิ่งขึ้น

  2.2 ลูกค้ากลุ่มเป้าหมาย

-   สินค้าหลังคา จำแนกลูกค้าได้ตามชนิดผลิตภัณฑ์ ราคา และวัตถุประสงค์การใช้งาน ดังนี้

+---------------------------+--------------------+---------------------+
| ผลิตภัณฑ์                    | ลูกค้ากลุ่มเป้าหมาย     | ระดับราคา            |
+---------------------------+--------------------+---------------------+
| กระเบื้องหลังคาไฟเบอร์ซิเมนต์   | บ้า                 | ราคาปานกลาง         |
|                           | นสร้างเองในต่างจังหวัด |                     |
+---------------------------+--------------------+---------------------+
| กระเบื้องหลังคาคอนกรีต        | โครงการบ้านจัดสรร    | ราคาปานกลางค่อนข้างสูง |
|                           |                    |                     |
|                           | บ้านสร้างเอง         |                     |
+---------------------------+--------------------+---------------------+
| กระเบื้องหลังคาเซรามิก        | บ้านสร้างเอง         | ราคาสูง              |
+---------------------------+--------------------+---------------------+

-   สินค้ากระเบื้องเซรามิก จำแนกผลิตภัณฑ์ตามกลุ่มของลูกค้าเป็น 2 กลุ่ม ดังนี้

  ----------------------- ----------------------- -----------------------
  ผลิตภัณฑ์                  ลูกค้ากลุ่มเป้าหมาย          ระดับราคา

  COTTO                   ลูกค้าระดับกลางถึงระดับบน    ราคาปานกลางถึงราคาสูง

  SGI Tiles และ CAMPANA   ลูกค้าระดับล่างถึงระดับกลาง   ราคาปานกลาง
  ----------------------- ----------------------- -----------------------

-   ผลิตภัณฑ์คอนกรีต จำแนกลูกค้าได้ตามความต้องการใช้งานและความสวยงาม เช่น
    บล็อกปูถนนที่สามารถใช้ปูถนน ทางเดินเท้า สนามหญ้า ลานอเนกประสงค์ ลานจอดรถ ฯลฯ

  2.3 ช่องทางการจัดจำหน่าย

  สินค้าส่วนใหญ่ของธุรกิจจำหน่ายผ่านผู้แทนจำหน่ายของเอสซีจีที่มีอยู่ทั่วประเทศ

-   สินค้าหลังคาและผลิตภัณฑ์คอนกรีต มีสัดส่วนการจำหน่ายในประเทศร้อยละ 95
    และส่งออกร้อยละ 5 ซึ่งส่วนใหญ่ส่งออกไปยังประเทศในแถบอินโดจีนและพม่า

-   สินค้ากระเบื้องเซรามิก มีสัดส่วนการจำหน่ายในประเทศร้อยละ 70 ส่งออกร้อยละ 30
    โดยส่งออกไปยังสหรัฐอเมริกา ออสเตรเลีย ยุโรป และประเทศในกลุ่มอาเซียน

  2.4 การบริหารจัดการ

  ธุรกิจได้ดำเนินโครงการพัฒนาองค์กรอย่างต่อเนื่องเพื่อให้สามารถเติบโตได้อย่างยั่งยืน ได้แก่
  โครงการร่วมกับบริษัทที่ปรึกษาฯ
  จัดทำหลักสูตรพัฒนาภาวะผู้นำสำหรับธุรกิจผลิตภัณฑ์ก่อสร้างขึ้นโดยเฉพาะ
  เพื่อพัฒนาผู้นำที่มีศักยภาพและมีจำนวนเพียงพอสอดคล้องกับแผนธุรกิจ

  2.5 สภาวะการแข่งขัน

  จากการที่ปริมาณความต้องการใช้วัสดุก่อสร้างภายในประเทศเพิ่มขึ้นอย่างต่อเนื่องตลอดระยะเวลา
  4 - 5 ปีที่ผ่านมา
  ธุรกิจมีนโยบายที่จะเพิ่มยอดขายจากการพัฒนาสินค้าและบริการให้มีคุณภาพเหนือกว่าคู่แข่ง
  รวมทั้งสร้างความหลากหลายของสินค้าด้วยการออกสินค้าใหม่อย่างต่อเนื่อง
  เพื่อให้ลูกค้ามีทางเลือกมากขึ้นในการซื้อสินค้าและบริการ

-   รายชื่อคู่แข่งขันสำคัญในตลาดหลังคา

1.  บริษัทในกลุ่มมหพันธ์

2.  บริษัทกระเบื้องหลังคาตราเพชร จำกัด (มหาชน)

3.  บริษัทในกลุ่มโอฬาร

-   รายชื่อคู่แข่งขันสำคัญในตลาดกระเบื้องเซรามิก

1.  บริษัทไดนาสตี้เซรามิค จำกัด (มหาชน)

2.  บริษัทสหโมเสคอุตสาหกรรม จำกัด (มหาชน)

3.  บริษัทโรยัลเซรามิค จำกัด (มหาชน)

-   รายชื่อคู่แข่งขันสำคัญในตลาดแผ่นฝ้าและผนัง

1.  บริษัทในกลุ่มมหพันธ์

2.  บริษัทกระเบื้องหลังคาตราเพชร จำกัด (มหาชน)

3.  บริษัทคอนวูด จำกัด

-   รายชื่อคู่แข่งขันสำคัญในตลาดผลิตภัณฑ์คอนกรีต

1.  บริษัทผลิตภัณฑ์คอนกรีตชลบุรี จำกัด

2.  บริษัทเซาท์เทิร์นคอนกรีตบล็อค จำกัด

  โดยธุรกิจมีส่วนแบ่งทางการตลาดและส่วนแบ่งทางการผลิตสูงสุด ทั้งในตลาดหลังคา
  ตลาดกระเบื้องเซรามิก และตลาดผลิตภัณฑ์คอนกรีต

3.  การจัดหาวัตถุดิบ

วัตถุดิบหลักที่ใช้ในธุรกิจผลิตภัณฑ์ก่อสร้างมี 2 ชนิด ตามประเภทสินค้า คือ

-   สินค้ากระเบื้องหลังคาไฟเบอร์ซิเมนต์ กระเบื้องหลังคาคอนกรีต และผลิตภัณฑ์คอนกรีต
    ใช้วัตถุดิบหลัก คือ ปูนซีเมนต์ ซึ่งทางธุรกิจไม่มีปัญหาด้านการขาดแคลนวัตถุดิบ
    เนื่องจากเอสซีจี ซิเมนต์ เป็นผู้ผลิตปูนซีเมนต์รายใหญ่ที่สุดในประเทศ

-   สินค้ากระเบื้องเซรามิก และกระเบื้องหลังคาเซรามิก ใช้วัตถุดิบหลัก คือ ดิน
    ซึ่งธุรกิจจัดซื้อจากผู้จำหน่ายในประเทศหลายราย
    รวมทั้งยังมีแหล่งดินของตัวเองและของเอสซีจี โดยสามารถใช้เป็นแหล่งวัตถุดิบได้ไม่น้อยกว่า
    10 ปี

สำหรับวัตถุดิบอื่นๆ
ธุรกิจได้มีการทำสัญญาระยะยาวกับผู้จำหน่ายวัตถุดิบหลายรายทั้งในประเทศและต่างประเทศ
โดยไม่มีการพึ่งพิงผู้จำหน่ายรายใดมากเกินไป ทั้งนี้ เพื่อประกันความพอเพียงของวัตถุดิบที่ต้องใช้

ในด้านผลกระทบต่อสิ่งแวดล้อม
ธุรกิจผลิตภัณฑ์ก่อสร้างได้มีนโยบายที่เคร่งครัดในการดูแลความปลอดภัยและสิ่งแวดล้อมที่อาจจะมีผลมาจากกระบวนการผลิต
รวมทั้งการจัดหาวัตถุดิบและบริการต่างๆ โดยการลงทุนในอุปกรณ์ควบคุมสิ่งแวดล้อมต่างๆ
ซึ่งในปัจจุบันเกือบทุกบริษัทในกลุ่มได้รับการรับรองมาตรฐาน ISO

4.  งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

  ไม่มี

เอสซีจี ดิสทริบิวชั่น

1. ลักษณะผลิตภัณฑ์หรือบริการ

บริษัทในธุรกิจจัดจำหน่าย เป็นบริษัทที่ให้บริการในด้านการจัดจำหน่ายสินค้า การจัดส่งสินค้า
การกระจายสินค้า และการบริหารคลังสินค้าให้แก่ธุรกิจต่างๆ ในเอสซีจี มีบริษัทเอสซีจี ดิสทริบิวชั่น
จำกัด เป็น Holding Company และมีรายละเอียดของบริษัทที่ให้บริการ ดังนี้

1.  บริษัทเอสซีจี เน็ตเวิร์ค แมเนจเม้นท์ จำกัด
    ดำเนินการด้านจัดจำหน่ายสินค้าวัสดุก่อสร้างและเคหะภัณฑ์ในประเทศ
    ผ่านเครือข่ายร้านผู้แทนจำหน่าย ร้านโฮมมาร์ท

2.  บริษัทเอสซีจี โลจิสติกส์ แมเนจเม้นท์ จำกัด รับผิดชอบการกระจายสินค้า
    ซึ่งครอบคลุมการจัดส่งและบริหารศูนย์กระจายสินค้าในประเทศ รวมถึงพัฒนา Logistics
    ในประเทศภูมิภาคอาเซียน
    เพื่อวางรากฐานเครือข่ายการจัดจำหน่ายสินค้าที่เข้มแข็งในประเทศเพื่อนบ้าน
    รวมถึงการกระจายสินค้าแถบชายฝั่งทะเล

3.  บริษัทค้าสากลซิเมนต์ไทย จำกัด ดูแลการส่งออกและนำเข้า
    รวมทั้งการจัดจำหน่ายสินค้าในต่างประเทศ

2. ตลาดและภาวะการแข่งขัน

  นโยบายและลักษณะการตลาด

ธุรกิจจัดจำหน่ายมุ่งเน้นสร้างคุณค่าแก่ลูกค้า หุ้นส่วนธุรกิจ และผู้ดำเนินธุรกิจ
โดยเร่งพัฒนาระบบจัดส่งสินค้าที่ได้มาตรฐานสำหรับวัสดุก่อสร้างและสินค้าเคหะภัณฑ์ต่างๆ
เพื่อให้สามารถตอบสนองความต้องการของลูกค้าได้อย่างมีประสิทธิภาพมากที่สุดในภูมิภาคนี้
ทั้งยังเน้นสร้างศักยภาพการบริหารทุกบริษัทในธุรกิจให้ประสานสอดคล้องกันเพื่อบริการครบวงจรที่มีคุณภาพ

บริษัทเอสซีจี เน็ตเวิร์ค แมเนจเม้นท์จำกัด

  กลยุทธ์การแข่งขัน

  การบริหารจัดการและการบริการ

  บริการด้วยระบบเครือข่ายการจัดจำหน่าย (Distribution Network) ที่เข้มแข็ง
  ครอบคลุมพื้นที่ทั่วประเทศ เพื่อให้สามารถตอบสนองความต้องการของผู้บริโภคอย่างทั่วถึงทุกกลุ่ม

  ธุรกิจได้นำเครือข่ายคอมพิวเตอร์อันทันสมัยมาเชื่อมโยงข้อมูลระหว่างธุรกิจกับผู้ผลิต รวมทั้งผู้แทน
  จำหน่ายทั่วประเทศ
  เพื่อประสานการดำเนินงานอย่างมีประสิทธิภาพผ่านเครือข่ายอินเตอร์เน็ตในรูปแบบ
  Business-to-Business
  ที่พร้อมจะขยายขอบเขตการจัดจำหน่ายสินค้าเพิ่มเติมได้อย่างรวดเร็ว
  เพื่อเพิ่มศักยภาพในการให้บริการแก่คู่ค้าและลูกค้า

  นอกจากนี้ บริษัทยังได้นำแนวคิด Customer Relationship Management (CRM) มาใช้
  เพื่อให้สามารถเข้าถึงและบริหารความสัมพันธ์กับลูกค้าผ่านการบริหารช่องทางการจัดจำหน่ายในรูปแบบ
  ค้าส่ง ค้าปลีก และโครงการ และนำระบบ CRM
  มาเป็นเครื่องมือเพื่อเพิ่มความสามารถในการเก็บข้อมูลจากตลาด วิเคราะห์
  และวางแผนการตลาด
  ซึ่งจะช่วยให้ทุกหน่วยงานทั้งในส่วนกลางและภาคสนามดำเนินงานประสานกันได้อย่างมีประสิทธิภาพ

  การจำหน่ายและช่องทางการจำหน่าย

  ธุรกิจจำหน่ายสินค้าวัสดุก่อสร้างและเคหะภัณฑ์ในประเทศ ผ่านทางร้านผู้แทนจำหน่ายกว่า 500
  รายทั่วประเทศ ซึ่งผู้แทนจำหน่ายจำนวนกว่า 300 ราย เป็นร้านโฮมมาร์ท
  และในจำนวนนี้เป็นร้านโฮมมาร์ท รูปแบบใหม่กว่า 290 รายทั่วประเทศ

บริษัทเอสซีจี โลจิสติกส์ แมเนจเม้นท์ จำกัด

  กลยุทธ์การแข่งขัน

  การบริหารจัดการและการบริการ

  บริหารการขนถ่าย บริการจัดส่ง และบริหารคลังสินค้าที่ทันสมัยถูกต้อง รวดเร็ว
  ด้วยเครือข่ายผู้ประกอบการขนส่ง มีระบบการบริหารเส้นทางขนส่ง คลังสินค้า
  และจุดกระจายสินค้าอย่างเป็นระบบ
  โดยมีระบบเทคโนโลยีสารสนเทศที่ทันสมัยเชื่อมโยงการปฏิบัติการอย่างทั่วถึง
  สามารถกระจายสินค้าให้กับร้านค้าปลีก ร้านค้าส่ง โรงงาน และโครงการต่างๆ
  ได้ครอบคลุมทั่วประเทศ สามารถกระจายสินค้าสู่ชายแดน
  สนองตอบความต้องการของลูกค้าที่ใช้บริการแต่ละกลุ่มอย่างครบถ้วนตรงเวลา
  บริษัทเน้นการเพิ่มประสิทธิภาพในการขนส่งอันเป็นผลทำให้ลูกค้าทั้งสินค้าในเอสซีจี
  และลูกค้าสินค้านอกเอสซีจี มีต้นทุนค่าขนส่งสินค้าที่ลดลงและได้รับการบริการที่ดีขึ้น
  โดยคำนึงถึงสภาพสิ่งแวดล้อมและความปลอดภัย

  บริษัทค้าสากลซิเมนต์ไทย จำกัด

  เป็นบริษัทการค้าระหว่างประเทศชั้นนำ
  ที่มีความสามารถในด้านการค้าระหว่างประเทศสูงสุดบริษัทหนึ่งในกลุ่มอาเซียน

  กลยุทธ์การแข่งขัน

  บริษัทได้ให้ความสำคัญกับการบริการที่สร้างมูลค่าเพิ่มโดยเฉพาะสินค้าด้านพลังงาน
  ซึ่งสามารถช่วยลดต้นทุนในเรื่องของค่าใช้จ่ายด้านพลังงานและต้นทุนวัตถุดิบให้กับโรงงานในเอสซีจี
  และโรงงานของลูกค้านอกเอสซีจี ได้เป็นจำนวนมาก

  การจำหน่ายและช่องทางการจำหน่าย

  บริษัทมีสำนักงานสาขา 31 แห่งกระจายอยู่ในประเทศต่างๆ ทั่วโลก ได้แก่ กัมพูชา เวียดนาม
  พม่า มาเลเซีย ฟิลิปปินส์ สิงคโปร์ ฮ่องกง อินเดีย บังคลาเทศ สหรัฐอาหรับเอมิเรตส์ จอร์แดน
  ออสเตรเลีย ลาว จีน ไต้หวัน อินโดนีเซีย แคนาดา แทนซาเนีย และสหรัฐอเมริกา
  ปัจจุบันแบ่งกลุ่มสินค้าออกเป็น สินค้าซีเมนต์ สินค้าวัสดุก่อสร้าง
  สินค้าพลังงานและสินค้าอุตสาหกรรม สินค้า Recycling บริการนำเข้า -
  ส่งออกและการจัดการเรื่อง Freight และ Logistics ในต่างประเทศ

แนวทางการดำเนินงานของธุรกิจจัดจำหน่าย

ธุรกิจมีความมุ่งมั่นที่จะสร้างคุณค่าให้กับลูกค้าและคู่ค้า โดยมีการสร้างระบบการจัดจำหน่าย
และกระจายสินค้าวัสดุก่อสร้างและเคหะภัณฑ์ที่สามารถตอบสนองความต้องการของลูกค้าได้อย่างถูกต้องและรวดเร็วที่สุดในภูมิภาคอาเซียน
โดยนำ Information Technology ที่ทันสมัยมาใช้งาน ได้แก่ ระบบ Enterprise Resource
Planning (ERP) ระบบ Supply Chain Management (SCM) และระบบ Customer
Relation Management (CRM) เป็นต้น